As Malaysia embraces digital economy, are the gig workers  protected?

This act addresses the issue of unfair dismissal or dismissal without cause. Grab however, has not taken any serious step to resolve it. The Industrial Relations Department (IRD) on the other hand did not give a clear verdict, leaving the case hanging.

Another driver, Suhaimi, has also lodged a police report for being removed from using the app permanently. One of his passengers complained that he was drunk while driving. Perplexed by the charge, Suhaimi undertook a test to confirm that he was not drunk on that day, but he was not given any chance to explain and prove his innocence.

As Malaysia prepares for the gig economy, one key question is whether gig workers’ rights are protected. This concern stems from the lack of legal framework that governs this issue, which can easily lead to exploitation of workers by big companies.

The Khazanah Research Institute’s (KRI) report highlighted that the gig worker and digital economy is becoming the defining feature of Malaysia’s labor landscape. It is no doubt that these platform-providers have become the source of income for many Malaysian youths.

One issue with the current situation is the classification or definition of a gig worker. They are not considered as employees, but more of an Individual Contractor / Self-Employed who in essence are not protected by a clear legal framework.

Aside, the nature of their relationship is also different than the usual definition of Independent Contractor / Self Employed as the former has a specific task with a specific agreement/contract while the gig workers do not.

On top of that, the former has a clearer work nature and relationship to categorize themselves as independent as they have more authority in the rules and regulations they set for the services, fees that they charge and their own ability to find the customers/clients without the platforms.

As opposed to the latter, these gig workers are not in control of the types of clients/customers that they receive, nor the fees charged. More importantly, they have to abide by the rules of the platform and face consequences, such as being barred from using the app without an adequate chance to explain themselves.

These have been justified by the blanket rule of zero-tolerance policy that the company practices. There is also a ‘relationship of subordination’ where the platform-provider is able to give instruction, examine and oversee the execution as well as the power to sanction any non-compliance.

This resembles more closely a relationship of ’employer-employee’ instead of Independent Contractor / Self Employed. While the gig-workers have to abide by the rules and regulations to use the apps in the pursue of protecting the company’s reputation and business, what rules and regulations that the platform-provider abide by to protect the gig-workers? None.

• The Employment Tribunal in UK has decided that Uber drivers are considered ‘workers’, and the case is now being brought to the Supreme Court of Appeal by Uber. UK has not just ‘employee’ status, but also ‘worker’ status which has a broader criteria.

• The Paris Court of Appeal and Cour de Cassation have agreed that Uber drivers are considered as ’employees’ as they only have two worker statues whether ’employed’ or ‘self-employed’. At the moment, they are discussing the details of the ruling such as the over-pay, dismissal procedures and others.

• The State Supreme Court has ruled that an Uber driver is categorized as employee. However, Uber spent over US$200 million (MYR824 million) for a ballot referendum and won 58 percent that overturned the court’s ruling making the drivers contractors.

• This year, the Supreme Court ruled in favor of Uber’s drivers to regard them as the company’s employees.

In July 2020, the Ministry of Human Resource – in response to Nik Nazmi in Sidang Dewan Rakyat – stated that they are still researching the solution to this matter. We urge the government to work with think tanks, legal authorities, and gig workers to develop a legal framework to protect the gig workers’ fundamental rights.

At the same time, a meticulous and comprehensive plan needs to be in place, to ensure a conducive environment for businesses and investment. Discussion paper from Research for Social Advancement (REFSA) for example has outlined several suggestions.

Among them are: First, to classify gig workers as “independent employees” where despite not getting the full benefits as traditional employees, they should be protected by specific regulation.

Second, to develop a Platform-2-Government (P2G) for data sharing which will allow the government to gather and analyse data from the independent employees, and enable the incorporation of social security measures automatically as well as easing the calculation of tax deduction.

Other than these, REFSA also underscored the importance of market competition between different platform providers – a move that will spur offering of rebates, subsidy and procurement of different insurance types, and other perks that will attract independent employees and provide them with more options.

Aside than these, a thorough focus groups discussion should also be made to explore different stakeholders groups’ opinions together with their underlying perceptions and attitudes towards the issue. The discussion need to be made in a non-threatening and permissive environment as to ensure all pain points are covered in developing effective policy solutions.

The interest of all stakeholders especially the ‘rakyat’ is ought to be prioritised where integrity should be held at all time as to avoid any quick fix like “money-offering” which don’t necessarily resolve the source of the issue to begin with.

As our country embraces the digital economy, we must ensure that it comes with adequate social protection, zero exploitation and healthy competition.

Farah Nabilah Abdul Rahman Researcher & ActivistAsean Young Leaders Forum (AYLF) Malaysia Chapter

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ke mana industri buku 2021?

Congak-congak industri buku kini dikatakan bernilai kira-kira RM500 juta tetapi jauh daripada angka RM1 ribu juta (bilion). Angka-angka itu hanya untuk kita menilai kewajaran dan potensi industri buku tetapi tidak memberikan makna kepada penggiat industri.

Sejak beberapa tahun yang lalu, dengan tambahan libasan impak Covid-19 dan PKP, industri buku memang sudah terjejas teruk. Masihkah ada harapan dalam industri buku?

Kalau industri buku dilihat sebagai komponen pendidikan, tentunya ada peluang bagi penerbitan yang berorentasikan pendidikan.  Penerbit yang berorentasikan pendidikan lebih memahami senario ini.

Jika industri buku dilihat sebagai satu komponen bisnes, tentu sahaja ada peluang bagi penerbit yang mengenal pasti ruang, peluang dan strategi perniagaan.

Dalam situasi hari ini, cabaran adalah lebih besar bukan sahaja kerana situasi ekonomi, saingan teknologi, kecenderungan membaca, belanjawan yang tidak cenderung buku, malah kerana ‘industri buku’ ini telah terlerai memasuki lebuh raya yang lebih besar, yang boleh disebut sebagai industri kandungan.

Lebuh raya ini lebih banyak pemandu daripada pemain teknologi, seniman, ahli muzik, pelukis, penulis swaterbit  malah sesiapa sahaja yang ada ilmu ataupun kemahiran khusus. Medium akhirnya juga bukan sahaja dalam bentuk bercetak malah bercambah dalam bentuk digital, aplikasi, kandungan media sosial, realiti imej malah mengalir dalam pelbagai platform di telefon bimbit.

Kini penerbitan buku (dibaca sebagai ‘penerbitan kandungan’) perlu kembali menyelesaikan beberapa isu sebelum diterbitkan antaranya buku/kandungan apa, apa medium/platform penerbitan (tidak hanya bercetak), siapa pasarannya dan apa mekanisme pemasaran (kesampaian kepada pasaran).

Pada waktu buku dikatakan semakin kurang diterbitkan, situasi hari ini menampakkan kelahiran banyak penulis baru. Penerbit baru, penulis sifu, entiti baru juga pemain baru memainkan peranan membimbing penulis dan melahirkan pelbagai kompilasi mahupun karya persendirian yang bergerak tanpa menghiraukan situasi pasaran.

Kumpulan ini membina dan mencari pasaran baru. Impaknya belum besar buat masa ini tetapi kelihatannya ini adalah antara nafas baru dalam industri kandungan.

Bagaimana industri buku 10 tahun mendatang?

Adakah buku akan kekal? Sebelum ini apabila menyebut buku, kita lazimnya merujuk kepada buku bercetak. Cuma hari ini buku juga sudah terbit dalam bentuk digital sama ada e-book, audio book, video book dalam talian malah kandungan yang sama daripada buku menjadi pelbagai bahan digital.

Apabila buku terhasil dalam bentuk digital, akan berlaku pertembungan dengan pelbagai kandungan lain dalam bentuk digital.

Adakah ini akan menyebabkan buku bercetak luput? Buku bercetak adalah satu satu medium terbitan yang kini semakin pelbagai. Satu ketika dahulu, kamera adalah kehendak ramai orang. Kini pasaran kamera semakin kurang kerana kamera sudah boleh diperolehi dalam telefon bimbit.

Begitu juga jam tangan. Orang tidak perlu sangat jam tangan sebab dalam telefon pintar sudah ada jam tangan. Juga dilihat siapakah yang masih memiliki radio.

Sesuatu industri terkesan dengan perkembangan teknologi. Sudah tentu juga industri buku terkesan dengan perkembangan teknologi dan memasuki kolam besar industri kandungan.

Industri buku sudah melalui pelbagai fasa dan cabaran sebelum ini. Pada suatu waktu, industri buku adalah industri yang dikuasai oleh pemilikan asing.

Hingga suatu ketika, penerbitan buku sangat berkisar kepada pasaran buku sekolah sahaja. Penerbit-penerbit Melayu hanya mula tumbuh secara kecil-kecilan pada akhir 1980-an.

Bersamalah ambil peduli akan situasi dan keadaan ini.

Tuan Ishak Hamzah adalah Pengerusi Dewan Industri Buku Malaysia (MBIC), mantan Timbalan Presiden Persatuan Penerbit Buku Malaysia dan penulis buku ‘Siri Apresiasi Tokoh : Anekdot Seorang Pencerita’.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Buta itu di mata atau di hati?

Firman Allah dalam Surah an-Naml ayat 40 bermaksud:

..berkatalah ia (Nabi Sulaiman): “Ini ialah limpah kurnia Tuhanku untuk mengujiku adakah aku bersyukur atau aku tidak mengenangkan nikmat pemberian-Nya. Dan (sebenarnya) sesiapa yang bersyukur, maka faedah syukurnya itu hanyalah terpulang kepada dirinya sendiri, dan sesiapa yang tidak bersyukur (maka tidaklah menjadi hal kepada Allah), kerana sesungguhnya Tuhanku Maha Kaya, lagi Maha Pemurah.”

Segala nikmat yang Allah SWT berikan kepada hamba-Nya adalah semata-mata untuk menguji mereka.

Yang miskin diberi kemiskinan untuk diuji sejauh mana dia tetap meyakini kewujudan Allah Yang Maha Kaya memberikan rezeki.

Yang kaya diberi kemewahan untuk diuji sejauh mana dia tetap bersyukur dan bermurah hati untuk menginfakkan sebahagian daripada rezeki kepada orang yang memerlukan.

Ada dua kisah yang ingin saya kongsikan berkenaan dua orang anak muda yang memperjuangkan hidupnya dengan al-Quran walau dalam serba kekurangan.

Kisah pertama diambil daripada seorang kanak-kanak perempuan yang buta di Indonesia, manakala yang kedua adalah tentang seorang pemuda Syria yang mengalunkan ayat al-Quran saat sedang di bilik pembedahan.

Pernahkah kalian mendengar cerita tentang seorang peserta yang bernama Kayla dalam pertandingan Hafiz Indonesia 2018?

Kisah perjuangan anak kecil berumur sembilan tahun itu menjadi inspirasi buat semua juri dan penonton termasuk saya sendiri yang menyaksikannya di YouTube. Kayla disahkan buta sejak kecil, tetapi kuasa Allah, adik-adiknya yang lain normal.

Setiap hari dia akan bertanya kepada ibunya, “Adakah adik-adik boleh melihat?” Perjalanan Kayla dalam mempelajari dan menghafaz al-Quran tidak mudah. Dia terpaksa tinggal dengan neneknya di Makassar berjauhan dengan kedua-dua orang tua dan adik-adiknya.

“Mataku memang tidak boleh melihat, tapi hatiku boleh melihat kerana Allah.”

“Jika saya di syurga, saya mahu memakaikan mahkota di kepala ibu dan ayah.”

Ini kata-kata yang keluar daripada mulut seorang anak kecil yang masih berumur sembilan tahun. Allah SWT mengangkat darjatnya dengan al-Quran.

Kemuliaannya dengan al-Quran telah membuka mata semua anak-anak Indonesia tentang kepentingan mempelajari kalam itu walau dalam keadaan dan kesulitan apa pun.

Daripada Anas bin Malik RA beliau berkata, “Aku telah dengar Nabi SAW bersabda: ”Sesungguhnya Allah telah berfirman: Apabila Aku menguji seorang hamba-Ku dengan dua perkara yang menjadi kesayangannya kemudian ia bersabar, aku akan gantikan kepadanya dengan pembalasan syurga.” Ia maksudkan dengan dua perkara yang menjadi kesayangannya ialah dua biji matanya.” (HR Bukhari, No. 5653)

Adik Kayla buta, janji Allah dia akan masuk syurga, tapi Kayla tetap mahu hafaz al-Quran sehingga bergelar hafizah. Tidak sesempurna jiwa seorang hamba seperti kekasih Allah, tetapi terkadang ada jasad yang tidak sempurna di luar, namun di dalamnya bercahaya bagai kilauan permata di syurga.

Dari Indonesia kita terbang ke Syiria. Siapa yang tidak mengenali Syiria sebagai sebuah negara Arab yang sedang bergolak. Jet-jet pejuang sering berkeliaran di udara, gugusan bom menunggu masa untuk diletupkan, iman digoncang hebat oleh manusia yang bertopengkan syaitan.

Tatkala sebuah daerah itu dimusnahkan, penduduknya syahid dengan senyuman seorang syuhada. Mangsa letupan itu salah satunya adalah seorang pemuda penghafaz Al-Quran.

Pemuda itu mengalami kecederaan yang teruk di bahagian tangan, lalu dihantar segera oleh pasukan kecemasan ke hospital.

Dalam serba kekurangan peralatan perubatan, doktor-doktor cuba menyelamatkan tangannya yang sudah hampir putus. Suasana cemas menjadi tenang apabila pemuda itu mengalunkan ayat-ayat al-Quran dalam keadaan separa sedar. Maha Suci Allah.

Bahkan bukan itu sahaja, hati kanak-kanak Syria juga sangat kaya dengan kemuliaan al-Quran. Apabila bersua dengan sukarelawan Malaysia, apa yang pertama kali ditanya mereka adalah, “Kamu ada al-Quran?”, “Boleh berikan kami al-Quran?”

Mereka tidak memiliki al-Quran untuk dibaca tetapi mereka sangat rindukannya. Bahkan ramai anak-anak Syria yang menghafaz al-Quran menggunakan senaskhah al-Quran lusuh yang dikongsi ramai atau mereka mengulang-ulang hafalan daripada lantunan orang lain yang sudah dahulu menghafalnya.

Jangan hairan jika kalian pergi ke sana nanti, anak-anak ini akan berebut-rebut untuk membacakan surah-surah pendek hafalan mereka untuk diperdengarkan.

Namun tidak semua yang diberikan peluang untuk sempat mengenal ayat-ayat al-Quran. Ada sesetengah daripada mereka yang langsung tidak kenal ayat-ayat al-Quran kerana keadaan perang yang sungguh dahsyat sehingga menyebabkan sekolah musnah ranap dan guru-guru juga syahid sujud ke bumi.

Allah Maha Kasih akan hamba-hamba-Nya. Walaupun anak-anak ini tidak sepenuhnya mengenali ayat-Nya, tetapi Allah memberikan mereka ingatan yang cukup berharga dengan mengetahui kalimah Allah dan Surah al-Fatihah.

Kedua-dua insan ini jelas menunjukkan kemuliaan al-Quran itu benar dan kemuliaan yang Allah beri kepada orang yang menjadikan hidupnya sahabat kepada al-Quran juga benar.

Umar bin Al-Khattab RA menyatakan bahawa Rasulullah SAW bersabda: “Sesungguhnya Allah mengangkat darjat oleh sebab al-Quran ini bagi beberapa kaum, dan dengan al-Quran ini pula Dia (Allah) merendahkan kaum yang lainnya.” (HR Muslim, No. 817 & Ibnu Majah, No. 218)

Erti sebuah hati yang hidup apabila hatinya masih tetap mengingati Allah walau sejauh mana jasadnya berlayar, hatinya masih tetap rindu dengan Rasulullah SAW walau tidak pernah bersua.

Mata mereka mungkin buta tetapi hati mereka sangat celik sehingga dapat membezakan yang mana jalan untuk mendapat keredaan Allah dan yang mana jalan untuk menerima kemurkaan Allah. Bagaimana pula kita yang celik sejak lahir?

Diriwayatkan daripada Abu Umamah RA katanya, aku mendengar Rasulullah SAW bersabda: “Bacalah al-Quran, kerana ia akan datang pada hari kiamat sebagai syafaat bagi  pembacanya.” (HR Muslim, No. 1910)

Kita masih berimpian untuk mendapat syafaat daripada al-Quran tetapi hubungan kita dengan al-Quran semakin lama semakin jauh. Dengan hujah apa yang boleh membantu kita dalam mendapatkan pertolongan itu?

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Muda sambut baik peruntukan untuk SAR

IKRAM Muda menyambut baik cadangan Menteri Pendidikan, YB Dr Maszlee Malik untuk memberikan peruntukan kepada sekolah agama rakyat (SAR) dan sekolah agama persendirian dalam belanjawan tambahan seperti yang dilaporkan oleh Sinar Harian tempoh hari.

SAR dan sekolah agama persendirian adalah institusi pendidikan yang telah komited sejak awal penubuhan dengan mengguna pakai silibus kurikulum kebangsaan di samping memperkayakannya dengan pelajaran-pelajaran agama serta pembangunan sahsiah pelajar. Walau bagaimanapun, institusi ini sedikit tersisih daripada bajet pendidikan dalam pembentangan Belanjawan 2019 baru-baru ini.

Mempertingkatkan kualiti dan kebajikan guru serta para pelajar memerlukan komitmen kewangan yang besar. Namun, rata-rata SAR dan sekolah agama persendirian keberatan menaikkan yuran kerana ia membebankan ibu bapa yang selama ini bertungkus lumus dan setia menyokong institusi tersebut.

Justeru, IKRAM Muda menyambut baik cadangan peruntukan ini. Malah, IKRAM Muda juga menyeru agar peruntukan tersebut digunakan secara telus dan diketahui perincian perbelanjaannya supaya ia benar-benar dimanfaatkan dengan baik.

Peruntukan itu juga haruslah difokuskan kepada memperkasa kemampuan dan kebajikan guru, berbanding kos prasarana institusi tersebut semata-mata. Manakala untuk pelajar, fokus seharusnya ditekankan kepada meningkatkan daya saing pelajar seperti keusahawanan dan penguasaan bahasa.

Muhammad ‘Afifi bin Ahmad KamilKetua IKRAM MudaPertubuhan IKRAM MalaysiaNo. Tel: 019-437 9809


Resensi buku ‘Adab Penuntut Ilmu’

Buku ‘Adab Penuntut Ilmu’ karangan asal daripada Imam al-Mawardi al-Syafi’i dan diterjemahkan oleh Ustaz Mohammad Syafiq Ismail. Buku ini diekstrak daripada kitab Adab al-Dunya wa al-Din, bahagian penuntut ilmu.

Buku yang agak ringkas dan ringan untuk dibaca namun sarat dengan hadis dan kata-kata hikmah para hukama yang perlu direnungi para penuntut ilmu.

Bahagian awal buku ini menceritakan serba sedikit biografi dan latar belakang kehidupan Imam al-Mawardi kemudian masuk kepada perbincangan utamanya iaitu perihal adab penuntut ilmu.

Antara yang menarik tentang buku ini adalah penterjemah mengekalkan teks asal bahasa Arab dan diikuti terjemahannya selepas itu. Sebagai ringkasan beberapa perbincangan utama daripada buku ini, saya sediakan tujuh poin penting.

1. Merendah dan menghinakan diri dalam menuntut ilmu.

(a) Abdullah bin Abbas RA berkata: “Daku menjadi hina sebagai penuntut ilmu.”

مَن لَم يحتَمِلْ ذُلَّ التّعلُّم ساعةً بَقِيَ في الجَهلِ أبداً

“Barang siapa tidak tahan menanggung hinanya menuntut ilmu, meskipun sedetik, kekallah dia dalam hinanya kejahilan selamanya.”

ثُمّ لِيَعرِفَ له فَضْل عِلمِه وليشْكر له فِعلهِ

“..kemudian hendaklah dia (penuntut ilmu) membuatnya (guru/alim) tahu akan kemuliaan ilmunya, dan hendaklah dia berterima kasih atas perbuatannya (mengajarkannya).”

إنّ المُعلّم والطّبيب كِلاهُما…لا ينصحان إذا هما لم يُكرَما

فاصبِر لدَائِك إن أهَنْت طبيبهُ…واصبر لِجَهلِك إن جَفَوت معلّماً

“Sesungguhnya guru dan doktor itu kedua-duanya *** Tidak akan melaksanakan kerja dengan baik, sekiranya tidak dimuliakan.”

“Maka bersabarlah menanggung penyakitmu sekiranya dikau menghina doktor *** Dan bersabarlah menanggung kejahilanmu sekiranya dikau bersikap dingin (biadab) kepada guru.”

4. Jangan berasa serba cukup di hadapan guru.

ولاَ يُظهِرُ له الإِستِكفَاء مِنهُ والإِستِغنَاء عَنه

“Jangan sesekali dia (penuntut ilmu) itu menzahirkan sebarang rasa cukup daripadanya (guru, yakni rasa cukup pandai dan tidak perlu lagi kepada belajar daripada guru itu).”

5. Tidak bertaklid buta kepada alim dan guru.

ولا ينبغي للمُتَعلِّم أن يبعَثَه معرفة الحَقّ له على قَبول الشبهة مِنه، ولا يدعُوه تَرْكَ الإعْنَات له على التّقليد فيما أخذ عَنه

“Tidaklah boleh bagi seorang penuntut ilmu, dek kerana didorong sikap ingin tahu akan kebenaran yang ada pada dirinya, untuk menerima syubhah (kesamaran) daripadanya (gurunya). Dan tidak pula kerana (dia) meninggalkan sikap enggan (biadab) kepadanya (gurunya) menjadikannya bertaklid pada seluruh apa yang dipelajarinya.”

6. Banyakkan bertanya perkara yang tidak tahu.

(a) ولَيس كَثْرَة السُّؤال فيما البَس إعناتاً ولا قبول ما صحّ في النّفس تقليداً

“Bukanlah banyak bertanya akan perkara yang tidak jelas itu salah satu daripada bentuk kebiadaban, dan bukan pula penerimaan akan apa yang dinilai benar oleh jiwa itu sebagai taqklid.”

(b) قَد رُوِيَ عن النبيّ أنّه قال : العِلْمُ خزَائِن ومِفتاحُه السُؤال فاسأَلوا

Diriwayatkan bahawa Nabi SAW bersabda: “Ilmu itu merupakan peti-peti, kunci-kuncinya pula ialah bertanya, maka bertanyalah.”

(c) إذا كان السؤال في مَوضِعِه أزال الشُّكوكَ ونَفَى الشُّبْهَة

“Sekiranya soalan itu datang pada tempatnya, ia menghapuskan sebarang keraguan dan menghalang daripada seluruh syubhah (kesamaran).”

7. Jangan gopoh dalam menuntut ilmu.

: وقَد قال عليّ بن أبي طَالِب

عُقبَى الأخْرَقِ مُضَرّة والمُستَعَف لا تَدُومُ له مَسَرَّة

Berkata Ali bin Abi Talib RA: “Natijah bagi orang yang tidak mahir ialah kemudaratan. Orang yang gopoh tidak akan gembira lama.”

Muttmaein Zairulshahfuddin
Mahasiswa Universiti Mu’tah, Jordan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Seronok cuba permainan tradisional kaum lain

Antara permainan tersebut ialah congkak atau palangguli bagi kaum India, batu seremban (Melayu), cabaran menggunakan kayu penyepit (Cina), membuat thoranam dan kolam (India) serta jak renoi yang terkenal bagi Orang Asal.

Karnival yang berlangsung pada Sabtu, 15 Februari lalu di Dewan Perhimpunan Cina Kuala Lumpur & Selangor (KLSCAH) ini juga menyediakan ruang untuk mencuba teknik menulis kaligrafi pelbagai kaum seperti khat Jawi, kaligrafi Cina dan Tamil.

Selain itu, pertandingan seni kolaj turut berlangsung dalam karnival ini dengan tema ‘Keterangkuman dan Pendidikan Bahasa Ibunda’ mengumpulkan kira-kira 200 orang peserta para pelajar sekolah rangkaian IKRAM MUSLEH, yang mewajibkan penyertaan pelbagai kaum dalam setiap kumpulan.

Sesudah itu, karnival dimeriahkan lagi dengan persembahan kalam berirama (choral speaking) daripada tiga buah sekolah yang masing-masingnya mewakili bangsa Melayu, Cina dan India.

Menurut Pengarah Hari Bahasa Ibunda Antarabangsa 2020, Ustaz Megat Mohamed Amin Megat Mohamed Nor, Karnival Hari Bahasa Ibunda Antarabangsa 2020 bertindak sebagai Permulaan Acara (Run-up Event) sebelum Majlis Sambutan sebenar pada Jumaat, 21 Februari 2020.

“Tahun 2020 merupakan tahun ketiga kami menganjurkan karnival ini,” jelas beliau yang juga Pengarah Eksekutif IKRAM MUSLEH.

Tambahnya, program sebegini bertujuan mewujudkan kesedaran dalam kalangan pelajar sekolah rendah dan menengah khasnya dan keseluruhan masyarakat amnya tentang kepentingan bahasa ibunda masing-masing.

Dalam ucapan penutup, Pengerusi Gabungan Bertindak Malaysia (GBM), Hj Zaid Kamaruddin menyifatkan Karnival Hari Bahasa Ibunda Antarabangsa ini sebagai satu usaha murni yang patut dibanggakan bersama dan berharap mesej perpaduan yang dibawa dapat dicontohi oleh semua pihak.


Konsep Sekolah Rahmah perlu dihidupkan, bina insan rabbani

SERI KEMBANGAN – Pengerusi Jawatankuasa Pendidikan Pertubuhan IKRAM Malaysia, Profesor Dr Omar Yaakob berkata, dalam sistem Pendidikan IKRAM MUSLEH, konsep Sekolah Rahmah perlu dihidupkan yang bertujuan membina dan melahirkan insan rabbani.

“Sistem pendidikan yang merangkumi aspek-aspek kurikulum, instruction (kaedah dan teknik pengajaran, pembelajaran dan pentarbiahan), pentaksiran dan pengurusan, hanya boleh dijayakan dengan cemerlang jika ia mendapat kerjasama dan sokongan semua pihak.”

Beliau berkata, insan rabbani yang ingin dibangunkan oleh IKRAM MUSLEH memiliki 11 konstruk.

“Iaitu jasmani yang cergas, rohani yang teguh, qalbu yang sejahtera, akidah yang benar, ibadah yang betul, akhlak yang mulia, pengetahuan yang luas dan kefahaman yang mendalam, hikmah yang ketara, pengurusan dan kepimpinan yang berwibawa, dakwah yang istiqamah serta rahmatan lil alamin,” jelasnya.

Manakala konsep Sekolah Rahmah yang ingin dibangunkan oleh IKRAM MUSLEH pula memiliki empat nilai asas.

“Nilai asas tersebut ialah keadilan (al-adaalah) dan kesaksamaan, saling menghormati, menghargai kepelbagaian manusia dan budaya serta peluang yang sama rata.”

Kata beliau, antara tunjang utama bagi membina dan melahirkan Insan Rabbani dan bagi mewujudkan konsep Sekolah Rahmah ialah para murabbi (guru).

“Para murabbi perlu melaksanakan proses pentarbiahan dengan penuh rahmah dan membangunkan sepenuhnya segala potensi anak didik,” tegasnya.

Menurutnya, proses pentarbiahan akan membina dalam diri anak didik keimanan dan ketakwaan, sifat taqarrub ilallah (mendekatkan diri kepada Allah), budaya berdoa, bertaubat dan memohon keampunan Allah serta tazkiyatun nafs (penyucian diri).

“Proses membangunkan sepenuhnya potensi anak didik pula akan menjadikan mereka mampu berperanan dengan berkesan dalam keluarga, masyarakat, negara, ummah dan manusia sejagat,” jelas beliau lagi.

Dalam pada itu, para ibu bapa perlu mentarbiah anak mereka di rumah, manakala para murabbi pula memainkan peranan mentarbiah anak didik di sekolah.

“Terapkan sifat mujahadah fi sabilillah dalam diri anak didik. Allah SWT akan bersama mereka dan akan mengurniakan mereka kejayaan di dunia dan di akhirat.”

Beliau menegaskan agar para murabbi memberikan kepada anak didik ilmu pengetahuan dan kemahiran yang bermanfaat kerana ilmu dan kemahiran itu akan disebarluaskan serta dimanfaatkan olehnya kepada orang lain.

“Jangan sekali-kali memberi ilmu dan kemahiran yang mungkar kerana ia juga akan disebarluaskan dan diamalkan olehnya kepada orang lain,” ujarnya.

Prof Omar turut berkata, para murabbi perlu budayakan dalam diri anak didik agar membalas amal kebajikan orang lain dengan amal kebajikan; walaupun sekadar berdoa untuk orang berkenaan.

“Ummah memerlukan generasi yang menguasai ilmu, kerohanian yang kukuh, kepimpinan yang berwibawa, berdakwah dengan istiqamah, akhlak mulia yang akhirnya membawa kepada rahmatan lil alamin kepada semua.”

Beliau berkata demikian ketika Hari Murabbi IKRAM MUSLEH 2022 pada 16 Mei lalu yang bertemakan ‘Guru Tunjang Sekolah Rahmah’.

“Mudah-mudahan semangat kita akan terus berkobar-kobar, memainkan peranan besar dalam membangunkan sistem pendidikan Islam, melahirkan generasi rabbani seterusnya memberi sumbangan besar kepada pembangunan negara dan ummah,” kata Omar lagi.

IKRAM MUSLEH telah diasaskan semenjak tahun 1982, bukan sahaja telah menjadi lebih mantap pengurusannya, bahkan ia terus berkembang dengan cemerlang dan institusi pendidikan IKRAM (IPI) mampu bersaing dengan institusi pendidikan tersohor peringkat kebangsaan dan antarabangsa).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rasuah di tahap meruncing, segerakan reformasi

SERI KEMBANGAN – Kes Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki telah membawa rasuah kepada satu tahap yang meruncing, menurut Ketua Pasukan Rasuah Busters, Datuk Hussamuddin Yaacub.

Tambah beliau, keadaan ini seterusnya mempamerkan beberapa kelemahan dalam institusi sangat penting negara, yang sepatutnya menjaga integriti dan membanteras rasuah iaitu SPRM.

Krisis integriti negara yang semakin meruncing mendesak kepada sebuah penyelesaian yang pantas dan praktikal bagi memulihkan integriti dan nama baik negara.

“Reformasi wajar dilakukan demi fokus yang lebih besar iaitu membersihkan sistem sedia ada bukan hanya memberi tumpuan terhadap kes membabitkan Ketua Pesuruhjaya SPRM, Tan Sri Azam Baki yang sedang hangat ketika ini,” kata beliau pada sidang media ‘#RasuahBusters: Solusi Transformasi SPRM’ di Kumpulan Media Karangkraf hari ini.

Rasuah Busters mengambil peluang menjadikan kes tuduhan ini sebagai momentum untuk memberi kesedaran kepada seluruh rakyat Malaysia.

“Kalaulah badan yang menangani rasuah pun boleh timbul perkara ini, maknanya ada masalah besar dalam sistem. Jadi, kita mahu lihat seluruh sistem dibersihkan,” demikian tegasnya.

Beliau berkata, gabungannya perlu fokus masalah lebih besar kerana jika fokus satu kes sahaja, masalah sama boleh berulang.

“Ini terkait dengan tuntutan kami untuk mereformasikan parlimen. Kita nak memperkasakan parlimen supaya menjadi sebuah institusi semak dan imbang yang betul-betul berkesan, yang dapat memberi suara rakyat dan akar umbi ke dalam parlimen,” ujar Pengerusi Gabungan Bertindak Malaysia (GBM), Haji Badlishah Sham Baharin.

Pada sidang media itu beliau menegaskan, bagi memastikan kebebasan institusi seperti SPRM ini, maka amat perlu kepada Suruhanjaya Bebas Pencegahan Rasuah (IACC) yang dicadangkan sebagai solusi tersebut untuk melaporkan kepada parlimen.

“Ini yang ditekankan, reformasi parlimen juga berjalan seiringan dengan apa yang dicadangkan supaya menjadikan institusi parlimen mempunyai kuasa semak dan imbang yang penting dalam negara kita ini,” kata beliau.

Menurutnya, jika tidak diketahui solusi yang sebenarnya, ia mungkin akan timbul lagi pada masa akan datang, tidak kira siapa pun pesuruhjaya SPRM itu.

“Oleh itu, kita fokus kepada solusi seperti suruhanjaya bebas pencegahan rasuah ini adalah satu solusi yang boleh mengembalikan kewibawaan kepada SPRM. Sebagaimana yang kita tahu ia adalah agensi yang berada di barisan hadapan memerangi rasuah di negara ini,” tegas Badlishah.

Justeru, amatlah penting institusi ini dilihat bebas, berwibawa, utuh, berintegriti dan telus agar institusi seperti ini diyakini oleh rakyat dan diberi kepercayaan oleh rakyat.

“Kami yakin, jika SPRM ini boleh menjadi institusi yang bebas, maka masalah rasuah di negara ini dapat dihadapi dan tangani dengan baik,” sambil menambah, selain itu juga dapat ditemui solusi kes rasuah yang makin membarah di negara ini.

Badlishah yang juga Timbalan Presiden Pertubuhan IKRAM Malaysia (IKRAM) turut menyeru kepada semua pihak agar membawa solusi ini supaya dapat memerangi rasuah, mencegah rasuah dan dapat membasmi rasuah di negara ini.

Turut bersama pada sidang media dan menggesa tuntutan tersebut ialah Pengarah Eksekutif Pusat Memerangi Kronisme dan Korupsi (C4) Cythia Gabriel, Ketua Pegawai Eksekutif Institut Demokrasi dan Hal Ehwal Ekonomi (IDEAS) Tricia Yeoh, Presiden Transparency International Malaysia (TI-M) Dr Mohammad Mohan dan Pengarah Eksekutif Gabungan Pilihan Raya Bersih dan Adil (Bersih 2.0) Yap Swee Seng.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hari Kanak-kanak Antarabangsa: Beri kesedaran, bukan sekadar meraikan

“Amat menyedihkan sekali, penganiayaan terhadap kanak-kanak berlaku di seluruh dunia,” demikian ujar Ketua Wanita IKRAM, Datin Paduka Hajah Asmah Ibrahim dalam kenyataannya sempena Hari Kanak-kanak Antarabangsa yang disambut setiap tahun pada 1 Jun.

Menurutnya, terdapat kanak-kanak yang dieksploitasi sebagai buruh di sesetengah negara dan ramai juga kanak-kanak yang tidak berdosa ini hidup menderita terhimpit dalam konflik peperangan di negara-negara bergolak.

“Penculikan, penyiksaan dan pembunuhan kanak-kanak juga berlaku dan lebih menyedihkan lagi apabila serangan dilakukan ke atas sekolah-sekolah dan hospital-hospital yang sepatutnya menjadi tempat perlindungan terbaik untuk mereka.”

Justeru, keadaan ini menyebabkan mereka tidak dapat menikmati kehidupan yang sempurna, makanan yang seimbang, pendidikan yang teratur, kemudahan pembelajaran yang terbaik dan sebagainya.

“Ini adalah realiti yang sedang berlaku ke atas kanak-kanak di seluruh dunia terutamanya di negara-negara yang sedang mengalami peperangan dan sudah pasti ia meninggalkan kesan yang sangat mendalam di dalam jiwa mereka seperti trauma fizikal dan kesan psikologi,” jelas Che Asmah.

Sehubungan dengan itu, sempena Sambutan Hari Kanak-kanak Antarabangsa 2016, Wanita IKRAM menyarankan:

1. Masyarakat perlu sentiasa peduli dan terus membantu pihak kerajaan, badan-badan bukan kerajaan dan pihak sukarela yang menguruskan dan memberi perlindungan kepada kanak-kanak setempat mahupun kanak-kanak di seluruh dunia seperti rumah-rumah perlindungan, rumah anak-anak yatim dan kem-kem pelarian melalui bantuan tenaga dan juga kewangan.

2. Masyarakat setempat perlu lebih prihatin dan peduli dengan situasi-situasi yang mengancam keselamatan kanak-kanak yang berada di sekitar tempat tinggal mereka serta segera melaporkan kepada pihak berkuasa seperti pasukan keselamatan sekiranya berhadapan dengan keadaan yang mencurigakan.

3. Ibu bapa dan penjaga perlu sentiasa mengambil berat dan memantau keselamatan kanak-kanak serta menekankan aspek keselamatan diri ini sedari kecil lagi.

4. Media massa juga mempunyai peranan penting dalam menyampaikan mesej perlindungan keselamatan kepada semua lapisan masyarakat. Pada masa yang sama, unsur-unsur negatif seperti keganasan serta bahan lucah dan seksual perlu di sekat sepenuhnya kerana ia boleh mempengaruhi minda dan nafsu yang menjadi faktor penyumbang kepada berlakunya jenayah.

5. Badan-badan bukan kerajaan perlu memperhebatkan usaha-usaha memberi kesedaran dan kemahiran mengenai perlindungan kanak-kanak kepada pelbagai golongan masyarakat melalui pelbagai bentuk program seperti ceramah, kempen kesedaran, bengkel dan latihan-latihan keselamatan.

6. Pihak kerajaan serta pihak bertanggungjawab perlu meningkatkan usaha bagi membenteras kegiatan-kegiatan yang tidak diingini daripada terus berleluasa dalam masyarakat. Rondaan-rondaan pihak polis sudah tentu dapat membantu orang ramai dan mengurangkan kes-kes jenayah yang berlaku.

7. Semua bentuk penganiayaan terhadap kanak-kanak hendaklah dihentikan serta-merta dan usaha-usaha penjagaan dan perlindungan kepada kanak-kanak perlu dilaksanakan dengan penuh kasih sayang dan rasa tanggungjawab oleh seluruh anggota masyarakat.

Che Asmah turut mengajak semua pihak supaya bersama-sama berusaha membina masa depan yang terbaik untuk kanak-kanak Malaysia dan seluruh dunia kerana mereka adalah harapan dan masa depan.

“Semoga segala usaha-usaha ini akan membawa Malaysia menjadi sebuah negara rahmah yang melindungi dan memberikan hak kepada setiap warganya,” ujarnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Konvoi Amal Perpaduan di Tiga Negeri Zon Selatan

JOHOR BAHRU – Sebanyak 39 motosikal berkuasa tinggi bersama 50 penunggang daripada MyIKRAM Bikers dan Johor Bikers telah menjelajah negeri-negeri selatan tanah air pada Sabtu lalu.

Konvoi Amal Perpaduan Zon Selatan itu bermula di Kompleks IKRAM Johor di sini dan meneruskan perjalanan ke enam lokasi persinggahan.

Lokasi-lokasi tersebut ialah Simpang Renggam, Plaza Tol Bukit Gambir, Parit Jawa di Muar, Tanjung Kling di Melaka, Kampung Kepis Johol di Negeri Sembilan dan berakhir di Parit Raja, Batu Pahat pada Ahad.

Di setiap lokasi persinggahan, peserta konvoi akan menyerahkan sumbangan kepada golongan B40 yang telah dikenal pasti dalam bentuk barangan dapur dan juga tunai yang ditaja bersama oleh Pertubuhan IKRAM Malaysia (IKRAM), MyCARE dan Yayasan Ikram Malaysia.

Peserta konvoi turut mengambil peluang beramah mesra dengan masyarakat setempat dalam usaha menyemarakkan kempen kesedaran tentang Bulan Kebangsaan untuk memupuk semangat perpaduan dalam kalangan ahli komuniti.

Selain Zon Selatan, konvoi ini telah menjelajah dua zon lain iaitu Zon Utara (6-7 Ogos) dan Zon Timur (20-21 Ogos).

Konvoi Amal Perpaduan diadakan bersempena Sambutan Bulan Kebangsaan 2022 anjuran IKRAM dengan kerjasama Kementerian Perpaduan Negara dan lebih 30 badan bukan kerajaan (NGO) bermula 1 Ogos hingga 16 September.

Lokasi terakhir konvoi dijangka berada di UTM Kuala Lumpur dalam Karnival Kita Anak Malaysia (KAMI) 2022 pada Jumaat, 16 September ini, program kemuncak sambutan yang menyediakan pelbagai acara menarik. Info lanjut boleh dilayari di pautan https://karnivalkami.com.

Lagi foto konvoi, klik di sini.


Aaron-Wooi Yik Juara Badminton Dunia: Hadiah Merdeka 65

SERI KEMBANGAN – Aaron Chia-Soh Wooi Yik, mengesahkan gelaran juara dunia selepas menewaskan bekas juara tiga kali dari Indonesia, Mohammad Ahsan-Hendra Setiawan 21-19, 21-14 pada final yang berlangsung selama 40 minit di Gimnasium Metropolitan Tokyo.

Pencapaian tersebut berjaya menamatkan penantian 45 tahun peminat badminton tanah air untuk menyaksikan wakil negara meraih gelaran juara dunia dan menjadi hadiah cukup istimewa kepada rakyat Malaysia sempena Hari Kebangsaan 2022 yang bakal disambut 31 Ogos ini.

“Bukan mudah untuk mengalahkan beregu berpengalaman Indonesia digelar ‘The Daddies’ itu tetapi menasihatkan Aaron-Wooi Yik supaya memilih rali yang panjang dan tidak terlalu tergopoh-gopoh membalas hantaran,” kata Pengarah Kejurulatihan Beregu Persatuan Badminton Malaysia (BAM), Rexy Mainaky.

Beliau berkata, betapa bagusnya Ahsan-Hendra bermain mulai pusingan pertama hingga separuh akhir, malah mereka menguasai set pertama.

“Saya memberitahu Aaron-Wooi Yik bahawa dari segi kelajuan, mereka lebih baik dan boleh mencabar Ahsan-Hendra, tetapi perlu membina keyakinan diri.”

Menurutnya, mereka hanya terus berjuang mata demi mata, sehingga mereka mendapat peluang untuk mendahului dengan beberapa mata, di situlah timbulnya keyakinan mereka untuk memenangi perlawanan.

Sejak kembali ke BAM sebagai Timbalan Pengarah Kejurulatihan Oktober lalu, Rexy lebih menumpukan pada usaha memupuk set minda kemenangan dan membina keyakinan Aaron-Wooi Yik berbanding kemahiran.

Jelasnya, kuasa besar badminton seperti Indonesia, China, Jepun, Denmark dan Korea Selatan, malah Singapura, India dan Thailand telah melahirkan juara dunia, namun gelaran dunia kekal sukar untuk Malaysia sehingga Aaron-Wooi Yik mencapai kejayaan tersebut.

“Aaron-Wooi Yik tampil dengan corak permainan yang lebih jelas berbanding sebelum ini. Bagi saya, mereka masih belum ada satu ‘senjata’ tertentu tetapi dalam kejohanan kali ini mereka bermain dengan amat jelas, mereka ada satu kaedah permainan yang kedua-dua pemain memahami tugas masing-masing dalam gelanggang,” ulas Kien Keat, yang muncul naib juara bersama gandingannya, Tan Boon Heong pada Kejohanan Dunia 2010 lalu di Paris.

Ini merupakan penampilan keempat Aaron-Wooi Yik dalam kejohanan dunia dengan pencapaian terbaik sebelum ini adalah beraksi di pentas suku akhir pada edisi 2018 di Nanjing, China.

Sejak kejohanan dunia mula dipertandingkan pada 1977, sembilan wakil negara berjaya menjejakkan kaki ke pentas final dengan lima kali dalam acara perseorangan lelaki dan empat kali dalam saingan beregu lelaki.

Aaron-Wooi Yik juga pernah merangkul pingat gangsa Sukan Olimpik Tokyo 2020,

Terdahulu, lagenda badminton negara, Datuk Lee Chong Wei membuat penampilan terbanyak iaitu empat kali pada edisi 2011, 2013, 2014 yang menyaksikan beliau muncul naib juara, namun kemenangan itu dibatalkan kerana kesalahan berkaitan doping sebelum kembali menyertai kejohanan itu pada 2015.

Turut pernah beraksi Wong Choong Hann (2003) selain beregu adik beradik Datuk Seri Jalani-Datuk Razif Sidek (1987), Cheah Soon Kit-Soo Beng Kiang (1993), Soon Kit-Yap Kim Hock (1997) dan Kien Keat-Boon Heong pada 2010.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mualaf tidak keseorangan

Dalam majlis iftar anjuran Hidayah Centre Foundation (HCF) itu, seramai 250 orang mualaf termasuk ahli keluarga yang belum Islam telah dijemput untuk berbuka puasa bersama-sama.

Selain itu, Hidayah Centre Foundation (HCF) turut meraikan kira-kira 150 orang individu mahupun wakil syarikat yang menaja meja sebagai tanda menzahirkan sokongan terhadap usaha menyampaikan Islam dan pemerkasaan mualaf.

Majlis dimulakan dengan forum yang berkisar mengenai perkongsian kisah suka duka penghijrahan sebagai mualaf yang terdiri daripada panel jemputan iaitu Da’i Adam dan Puan Siti Aisyah Abdullah, manakala DJ Norhayati Paradi pula bertindak sebagai moderator forum tersebut.

Majlis diserikan dengan alunan ayat al-Quran surah al-Hujurat dari ayat 11-13 yang dibacakan terjemahannya dalam bahasa Melayu, Inggeris, Mandarin dan Tamil oleh empat orang mualaf santunan HCF.

Seterusnya majlis berbuka puasa telah berlangsung diiringi alunan azan oleh Anas, penyampai radio Zayan. Sebahagian tetamu berbuka ringkas dan bergilir-gilir menunaikan solat maghrib terlebih dahulu dengan mengikuti garis panduan dan SOP yang telah ditetapkan.

Majlis iftar yang dirasmikan Pengerusi HCF, Ir Dr Muhammad Fuad Yeoh Abdullah juga menjemput Ikon Saudara Baru, Dato’ Mohd Chan Abdullah iaitu pemilik rangkaian restoran halal untuk memberikan ucapan dan berkongsi pengalaman dengan semua mualaf dan tetamu yang hadir.

Dalam majlis itu, Badan Kebajikan Islam Telekom Malaysia (BAKIT) turut menyampaikan cek sumbangan berjumlah RM5,000 kepada HCF.

Salah seorang mualaf yang ditemui, Aliya Zaneera Dheshmin telah menzahirkan rasa keterujaan dan gembira dapat menjalani ibadah puasa dan dijemput hadir ke MIPHC.

“Alhamdulillah. Saya berasa sangat gembira diberi peluang untuk hadir kali yang kedua selepas memeluk Islam. Saya dapat berjumpa dengan rakan-rakan mualaf yang lain dan dapat berkongsi pengalaman.”

“Perkara ini dapat memberikan semangat buat saya menempuhi kehidupan mendatang. Saya tidak rasa keseorangan.”

Beliau juga berhasrat untuk berkongsi kisah ini dengan ahli keluarga mengenai Hidayah Centre yang banyak membantu dan membimbingnya dalam memahami Islam.

“Betapa gembiranya saya dapat menjadi sebahagian dari keluarga HCF yang besar ini,” ujar Aliya.

Dalam majlis ini juga kesemua mualaf yang hadir menerima sumbangan duit raya yang telah disampaikan oleh Fuad Yeoh dan Ketua Pegawai Eksekutif HCF, Haji Nicholas Sylvester.

MIPHC merupakan program tahunan yang dianjurkan HCF dengan kerjasama BAKIT dan radio Zayan bertujuan untuk meraikan mualaf berbuka puasa pada bulan Ramadan ini.

Bagi mereka yang ingin menyumbang untuk kempen Sedekah Ramadan bagi membantu usaha-usaha menyampaikan Islam dan pemerkasaan mualaf oleh HCF, sila layari www.dahsedekah.com.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


SBPI Sabak Bernam, SDAR dan MTNP ungguli Debat MUSLEH 2016

SBPI Sabak Bernam mengalahkan Sekolah Menengah Agama Persekutuan (SMAP) Kajang  sementara SDAR mengalahkan Maktab Rendah Sains MARA (MRSM) Tun Dr. Ismail, Pontian dan MTNP pula mengulangi kejayaan tahun lalu dengan mengalahkan Madrasah Al Junied, Singapura.

Pasukan SBPI Sabak Bernam, SDAR dan MNTP bersama piala pusingan

Dalam pada itu, Muhammad Wafi Anwar Roslan (SMAP Kajang), Ammar Affendi (SDAR) dan Muhammad Aliff Furqan Abdul Ghani (MTNP) telah diumumkan sebagai pendebat terbaik pusingan akhir dalam kategori masing-masing.

Juara debat menerima hadiah wang tunai RM2,000 berserta piala pusingan kejohanan, sijil penyertaan dan trofi sementara naib juara menerima RM1,500 berserta sijil penyertaan dan trofi.

Hadiah disampaikan oleh Timbalan Pengarah Bahagian Pendidikan Swasta Kementerian Pendidikan Malaysia (KPM), Tn Ahmad Lotfi Zubir yang turut merasmikan majlis penutup kejohanan debat mewakili Pengarah Bahagian, Tn Hj Abdul Halim Ismail.

Suasana kejohanan debat, tetamu jemputan yang hadir dan ucapan perasmian penutup

Turut hadir Prof. Dr. Omar Yaakob selaku Pengerusi Jawatankuasa Pendidikan IKRAM, Hjh Kamaliah Noordin, Timbalan Pengerusi, Datin Paduka Hjh Che Asmah Ibrahim, Ketua Wanita, Dr Hj Ahmad Zainuddin Abdullah, Ahli Jawatankuasa Pusat dan Ustaz Megat Mohamed Amin Megat Mohamed Noor, Pengarah Eksekutif IKRAM MUSLEH.

MUSLEH ISDC kali ke-8 ini dianjurkan Pertubuhan IKRAM Malaysia (IKRAM) dan Pendidikan IKRAM MUSLEH Berhad dengan kerjasama KPM, Universiti Islam Antarabangsa Malaysia (UIAM) dan International Centre for Educational Excellence (ICEE) pada 11-14 Ogos lalu.

Sebanyak 92 buah pasukan daripada 56 buah sekolah dari Malaysia, Singapura, Pakistan dan Indonesia berdebat dengan tema-tema yang meliputi politik, ekonomi, alam sekitar, sosial, sukan, kesihatan dan pendidikan.

Kejohanan ini berdasarkan format debat ala Parlimen Malaysia yang mengaplikasikan sistem ‘power match’ berkumpulan yang lazimnya digunakan dalam pertandingan-pertandingan antara universiti di peringkat antarabangsa.

Dengan kepetahan dan kefasihan serta teknik pemikiran yang kritis digabungkan secara bersama dalam menyampaikan perdebatan dengan sempurna, kejohanan ini bertujuan untuk menjadi medan bagi membentuk sifat yakin diri para pendebat melalui kemampuan berhujah dan mempertahankan hujah dengan cara beradab, penuh berhikmah dan boleh diterima pihak lawan.

Selain itu, kejohanan ini juga menjadi medan pertemuan, perbincangan dan perkongsian pengalaman antara penyelidik, penggiat, pengusaha dan pihak yang berkepentingan dalam sistem pendidikan Islam negara dan serantau.

Album Perlawanan Akhir dan Majlis Penutup: http://bit.ly/2aVpPRdWeb: http://muslehdebate.com/ | FB: https://www.facebook.com/muslehisdc/Instagram: https://www.instagram.com/muslehdebate/ | Twitter: https://twitter.com/muslehdebate


Pemansuhan ISA: Langkah awal menuju negara adil, sejahtera dan berlandaskan Islam?

2. IKRAM yang meletakkan Islam sebagai asas perjuangannya menentang akta-akta yang bertentangan dengan prinsip-prinsip keadilan Islam.

3. IKRAM mengambil maklum tentang pengiktirafan Kerajaan bahawa akta-akta yang mengongkong ini akan menjejaskan pertumbuhan sebuah negara yang maju dan bertamadun.

4. IKRAM juga mengambil maklum akan rujukan Perdana Menteri kepada Maqasid Syariah yang berobjektif melindungi lima perkara utama: agama, nyawa, akal, keturunan dan maruah serta harta benda serta prinsip Usul Fiqh berkaitan menyekat lebih awal sesuatu kemungkaran,ketika menjustifikasikan tahanan pencegahan yang dicadangkan. IKRAM ingin menegaskan bahawa penggunaan prinsip-prinsip ini hendaklah bertepatan dengan tuntutan syariat.

5. Pada masa yang sama IKRAM amat gusar terhadap cadangan mewujudkan dua akta baru bagi menangani keganasan dengan cadangan untuk terus mengekalkan kuasa menteri dan mengetepikan badan kehakiman dalam menentukan pelanjutan penahanan kerana ia seolah-olah masih mengekalkan semangat Akta Keselamatan Dalam Negeri (ISA) untuk tahan tanpa bicara dan masih membuka ruang kepada penyalahgunaan kuasa oleh pihak eksekutif.

6. Dengan ini IKRAM menggesa agar:

a) Semua yang diumumkan oleh Perdana Menteri dilaksanakan segera dan diselesaikan sebelum pembubaran Parlimen,

b) Kerajaan hendaklah merujuk kepada Maqasid Syariah dan Usul Fiqh berdasarkan prinsip dan kefahaman yang betul seperti yang dituntut oleh Islam dalam segala langkah yang akan dilakukan kerana ia pasti akan membawa keadilan dan kesejahteraan kepada rakyat dan negara,

c) Undang-undang anti keganasan yang ingin digubal hendaklah merujuk kepada pandangan para ulama Islam yang muktabar serta pengamal undang-undang yang berwibawa agar ia memenuhi tuntutan keadilan Islam dan sejagat. Rujukan dan perundingan dengan NGO, badan peguam dan pihak-pihak yang berkepentingan hendaklah dilakukan.

d) Ruang dakwah dan usaha amar makruf nahi mungkar harus dibuka seluas-luasnya termasuk media massa agar usaha membangunkan rakyat yang berilmu dan berakhlak mulia dapat berkembang dengan baik. Sehubungan dengan itu semua undang-undang yang menyekat hak dan kebebasan rakyat seperti Akta Hasutan, Akta Rahsia Rasmi dan Akta Universiti Dan Kolej Universiti (AUKU) hendaklah juga dikaji semula secara komprehensif.

e) Jemaah Menteri, pihak polis dan agensi-agensi penguatkuasaan serta seluruh agensi kerajaan bersikap konsisten dengan usaha untuk mewujudkan sebuah negara yang adil dan bertamadun.

Semoga usaha kita untuk mewujudkan negara yang adil dan sejahtera dan diredhai Allah swt akan menjadi kenyataan.

Dr Hj Mohd Parid Sheikh Ahmad

Presiden Pertubuhan Ikram Malaysia (IKRAM) 16 September 2011

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


5 ciri Ketua Belia 2020 yang dicari

Katanya: “Beri aku 1,000 orang tua, nescaya akan ku cabut semeru dari akarnya, beri aku 10 pemuda nescaya akan ku goncangkan dunia.”

Ungkapan ini menggambarkan kekuatan dan keupayaan pemuda pada setiap susuknya.

Malah syair Arab juga memuji insan yang bergelar pemuda. Salah satu baris syair Arab yang terkenal menyebut: “Tidak akan mendapat kemajuan sesuatu bangsa itu jika pemudanya tidak berdiri di barisan hadapan.”

Tidak cukup dengan itu, pemidato Iraq Earqoa binti Ali dalam siri pidatonya menyeru “Majulah, majulah ke muka wahai pemuda, majulah ke medan perang mempertahankan kebenaran.”

Kesemua ungkapan ini akan menjadi realiti setelah pemuda bangun daripada lena yang panjang. Oleh yang demikian, bangunlah pemuda dengan semangat yang membara memikul tanggungjawab membina negara bangsa atas lima prinsip Ketua Belia 2020.

Prinsip pertama ialah mampu memberi inspirasi kepada anak muda. Bagi melakukan sesuatu perkara sudah pasti memerlukan seseorang yang menjadi tulang belakang.

Dalam rumah tangga, kejayaan seorang ayah memimpin keluarga dibantu oleh si ibu yang menimbulkan inspirasi dalam setiap tindakan.

Dalam sebuah negara pula, Ahmad Boestamam dan Ibrahim Yaakub ialah pemuda yang lahir daripada gejolak semangat kebangkitan rakyat yang menuntut perubahan.

Akhirnya, mereka anak muda yang menginspirasikan semangat menentang penjajah suatu ketika dahulu. Begitu jugalah hari ini, dalam usaha membangunkan negara setelah lebih 60 tahun merdeka, pemuda perlu memberi inspirasi kepada negara khususnya dalam kalangan anak muda sendiri.

Prinsip kedua ialah berani menyuarakan pandangan dan pendapat kepada umum berkaitan isu anak muda. Negara ini didiami oleh masyarakat yang pelbagai. Ada golongan tuanya, ada golongan mudanya dan ada juga golongan remaja serta kanak-kanak.

Setiap lapisan masyarakat ini mempunyai kepentingan dan kehendak tersendiri. Oleh sebab itu, ketua belia harus berada di barisan hadapan dalam menyuarakan isu-isu berkaitan anak muda. Suarakan isu pendidikan, isu perumahan, isu kos sara hidup serta isu pekerjaan.

Semua ini perlu diangkat oleh ketua belia. Sepekara yang perlu diingat, suarakanlah pendapat menggunakan saluran yang betul. Jangan sesekali mengikut gejolak darah muda sehingga melakukan tindakan di luar landasan undang-undang. Dikhuatiri, tindakan menongkah arus mengundang badai melanda.

Prinsip ketiga, terbuka untuk bekerjasama dengan pemegang taruh yang melibatkan anak muda. Ketua belia tidak harus jumud dalam menjalinkan hubungan kerjasama. Di luar sana, terdapat pelbagai pihak yang menjadi pemegang taruh terhadap isu belia.

Ketua belia harus pandai menggunakan ruang dan peluang kerjasama dengan para pemegang taruh demi kepentingan anak muda. Dalam bidang pekerjaan, bekerjasamalah dengan ahli-ahli korporat, persatuan sekerja, dan gabungan-gabungan bukan kerajaan.

Begitu juga dalam bidang pendidikan, jalinkan kerjasama dengan pihak universiti agar setiap keputusan yang dilakukan mengambil kira pandangan anak muda.

Dapatkan idea dan saranan mereka dalam menjaga kebajikan anak muda. Kerjasama yang erat ini akhirnya akan memberi kebaikan bukan sahaja kepada golongan anak muda malah kepada pembangunan negara.

Prinsip keempat, boleh merancang, mengurus, memimpin anak muda dan memberi pandangan dengan baik. Prinsip ini ialah asas dalam sesebuah kepemimpinan.

Ketua belia bertanggungjawab merancang program, mengurus organisasi dan memimpin setiap ahli. Ketua belia merupakan tonggak dalam melakukan sesuatu perkara tanpa menafikan penglibatan dan bantuan daripada ahli-ahli belia yang lain.

Contohilah kepimpinan Sultan Muhammad al-Fateh yang merupakan sebaik-baik raja dan mempunyai sebaik-baik tentera serta mampu menakluki Kota Konstantinopel (Istanbul) ketika seawal usia 21 tahun.

Kisah ini membuktikan hadis Nabi SAW. Sabda Rasulullah SAW ketika menggali parit dalam peperangan Khandaq:

“Konstantinopel (kini Istanbul) akan jatuh ke tangan tentera Islam. Rajanya adalah sebaik-baik raja, tenteranya adalah sebaik-baik tentera…” (Hadis Riwayat Imam Ahmad)

Prinsip kelima, sedaya upaya mengikuti dan memahami kecenderungan semasa anak muda. Dalam era globalisasi yang pesat dengan perkembangan teknologi, ketua belia harus bergerak seiring dengan peredaran zaman.

Kecenderungan anak muda terhadap teknologi dan trend semasa perlu difahami. Setiap perkara baharu perlu ditapis agar anak muda tidak cenderung dan terbabas kepada perkara-perkara negatif.

Apatah lagi kerancakan budaya Barat yang meluru masuk tanpa henti mahu membunuh jiwa-jiwa anak muda dengan racun hedonisme, sekularisme dan liberalisme.

Anak muda diserang dari setiap arah, pemikiran, pakaian, pergaulan, hiburan dan cara hidup. Jika tidak ada banteng yang kukuh, maka robohlah nilai ketimuran yang ada dalam diri anak muda.

Akhirnya, seorang ketua bukan berbicara mengenai kerusi empuknya, bukan juga berbicara mengenai imbuhan kepimpinannya, apatah lagi ingin diri disanjung oleh manusia.

Sebaliknya, seorang ketua belia harus tahu dan sedar akan beratnya tanggungjawab yang terpikul di atas bahunya. Semua tindakan perlu ditanggung sewaktu di dunia dan akan dijawab di akhirat kelak.

Renungkanlah hadis Nabi SAW sebagai panduan seseorang yang memimpin. Daripada Ibnu Umar, daripada Nabi SAW, beliau bersabda:

“Ketahuilah, setiap daripada kamu adalah pemimpin, dan setiap daripada kamu akan diminta pertanggungjawaban terhadap apa yang dipimpin.

Seorang raja adalah pemimpin bagi rakyatnya, dan dia akan diminta pertanggungjawaban terhadap yang dipimpin.

Seorang suami adalah pemimpin bagi anggota keluarganya, dan ia akan diminta pertanggungjawaban terhadap mereka.

Seorang isteri adalah pemimpin bagi rumah tangga, suami dan anak-anaknya, dan akan diminta pertanggungjawaban terhadap yang dipimpinnya.

Seorang hamba adalah pemimpin bagi harta tuannya, dan dia juga akan diminta pertanggungjawaban terhadap apa yang dipimpinnya.

Ketahuilah, setiap kamu adalah pemimpin, dan setiap kamu akan diminta pertanggungjawaban atas apa yang kamu pimpin.” (Hadis Riwayat Bukhari)

Mohd Hafiz Abd HamidKetua IKRAM Muda Pusat

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Biarpun berhemah, rasuah tetap rasuah

Menurut definisi Suruhanjaya Pencegahan Rasuah Malaysia (SPRM), rasuah bermaksud penerimaan atau pemberian suapan sebagai upah atau dorongan untuk seseorang individu kerana melakukan atau tidak melakukan sesuatu perbuatan yang berkaitan dengan tugas rasmi.

Suapan terdiri daripada wang, hadiah, bonus, undi, perkhidmatan, jawatan, upah dan diskaun. Kitab al-Mausu’ah al-Fiqhiyyah al-Kuwaitiyyah menyatakan bahawa rasuah membawa makna sebarang pemberian bertujuan memalsukan kebenaran dan membenarkan kepalsuan.

Integriti merupakan satu elemen terpenting dalam menyerahkan sesuatu kuasa kepada ahlinya. Biarpun ilmu menjadi ukuran untuk kelayakan, tetapi tidak semua mereka yang berilmu itu mempunyai integriti serta telus dalam kepimpinannya.

Oleh kerana nilai integriti ini sangat besar dan memberi impak dalam tadbir urus negara, maka sesiapa pun yang mencuba menyogok dengan keistimewaan tertentu, ia tetap adalah sogokan rasuah.

Islam sangat melarang umatnya untuk memberi apatah lagi menerima rasuah. Implikasi memberi atau mengambil rasuah, bukan sahaja telah merendahkan maruah dan martabatnya, bahkan dikeji dan dilaknat oleh Rasulullah SAW.

Hal ini sepertimana dalam sebuah hadis riwayat Ahmad, daripada Thauban RA, beliau menyebut yang bermaksud:

“Rasulullah SAW melaknat pemberi rasuah, penerima rasuah dan perantara yang bersifat penghubung antara kedua-duanya.”

Ternyata, pemberi, penerima dan perantara kedua-duanya dilaknat oleh Rasulullah SAW. Perbuatan baginda Nabi SAW melaknat mereka yang terlibat dengan jenayah rasuah ini telah cukup bagi menunjukkan kepada kita bahawa betapa hina dan kotornya perbuatan rasuah ini.

Demikian juga Allah SWT begitu tegas dalam hal ini. Perkara ini sepertimana dalam al-Quran, Allah SWT berfirman dalam surah al-Baqarah ayat 188 yang bermaksud:

“Dan janganlah kamu makan (atau mengambil) harta (orang-orang lain) di antara kamu dengan jalan yang salah, dan jangan pula kamu menghulurkan harta kamu (memberi rasuah) kepada hakim-hakim kerana hendak memakan (atau mengambil) sebahagian dari harta manusia dengan (berbuat) dosa, padahal kamu mengetahui (salahnya).”

Syeikh al-Sobuni dalam kitab Sofwah al-Tafasir, beliau menyatakan bahawa :

“Janganlah sebahagian kamu memakan sebahagian harta yang lain dengan cara yang tidak dihalalkan oleh Allah seperti kamu memberi rasuah kepada hakim-hakim.”

Dr Yusuf al-Qaradawi dalam kitabnya al-Halal wa al-Haram fil Islam, beliau pula menyatakan:

“Termasuk memakan harta orang lain dengan cara yang batil ialah menerima rasuah, iaitu wang yang diberikan kepada penguasa atau pengawal, supaya penguasa atau pengawal tersebut menjatuhkan hukuman yang menguntungkan, atau hukum yang merugikan lawannya menurut kemahuannya, atau supaya didahulukan urusannya, atau ditunda kerana ada suatu kepentingan dan sebagainya.”

Berdasarkan firman Allah dan sabda baginda Nabi, diperhalusikan pula dengan perincian oleh para sarjana dan alim ulama, dapat kita simpulkan bahawa rasuah adalah suatu perbuatan yang terkutuk, buruk, jijik lagi kotor, menggadaikan maruah demi untuk kepentingan diri. Perkara ini semestinya menjadi musuh pada diri, bukan menjadikannya sebagai peluru bagi menutup kebenaran.

Rasuah pada hari ini dilihat sudah menjadi normalisasi dalam kalangan kita. Ada yang perasan dan ada juga yang tidak perasan. Lebih membimbangkan, apabila rasuah diberikan dengan kaedah yang berhemah, dibaluti dengan frasa kata yang gah, berdiri megah tanpa rasa bersalah.

Pemberian tersebut tidak menzahirkan makna sebenar rasuah, namun pemberian itu sudah tentu mempunyai maksud dan tujuan yang mendalam. Ia bukan sekadar memberi tetapi mengharapkan balasan tertentu. Dalam tidak sedar, kita telah pun membuka ruang untuk dimurkai oleh Allah dan Rasul-Nya.

Negara kita telah mencapai kemerdekaan sejak 64 tahun lamanya, namun najis rasuah masih membelenggu diri kita. Biarpun pelbagai usaha dan langkah diambil dan dibuat bagi membanteras jenayah rasuah, namun selagi diri sendiri tidak dapat mendidik hati agar bertakwa, maka selagi itulah manusia boleh terjerumus ke lembah kehinaan dan hilang pedoman hidup.

Kata kuncinya adalah takwa. Ini kerana ketakwaan pada diri seseorang itu mampu menjadi benteng kepada nafsu serakah durjana. Kepada sesiapa pun pelaku rasuah, jika tidak di dunia, di hadapan Allah kelak pasti akan dihitungnya. Semoga Allah mengampuni kita semua.

Muhammad Faidhi Azis
Pegawai Masjid dan Guru Takmir

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lantikan Politik Dalam GLC: Wajar Disokong atau Disanggah?

Sebelum berbahas lebih lanjut, wajar kita ketahui apa itu GLC? GLC merupakan singkatan kepada Government Linked Companies iaitu syarikat berkaitan kerajaan sekiranya istilah itu diterjemahkan ke dalam Bahasa Melayu.

Syarikat berkaitan kerajaan ini ialah satu entiti berdaftar yang menjalankan aktiviti komersil bagi pihak kerajaan. Ia juga boleh diisytihar sebagai syarikat pelaburan berkaitan kerajaan kerana kerajaan persekutuan telah memperuntukkan separuh atau semua dananya dalam pelaburan GLC tersebut.

Selain itu, kerajaan juga berkuasa melantik dan meluluskan pelantikan anggota lembaga pengarah dan pengurusan atasan sesuatu GLC tersebut.

Selain daripada penawaran dana, kerajaan juga menjamin modal dan memantau operasi GLC tersebut. Dalam konteks Malaysia, contoh GLC ialah Petronas, KWSP, Khazanah Nasional, Lembaga Tabung Haji, Felda, Felcra dan PNB.

Menurut Tokoh Wartawan Negara, Datuk A Kadir Jasin dalam artikelnya ‘Peranan GLC dalam Kemakmuran’ bertarikh 14 April 2020, GLC-GLC ini ditubuhkan khas untuk mempelopori dan menerokai bidang ekonomi dan perniagaan bagi pihak bumiputera berikutan pelaksanaan Dasar Ekonomi Baru pada tahun 1971.

Menurutnya lagi, meskipun terdapat banyak pihak yang membantah penyertaan kerajaan dalam perniagaan melalui GLC dan GLIC atas alasan ‘bukan urusan kerajaan terlibat dalam perniagaan’ namun terdapat juga banyak faedah yang seharusnya diambil kira.

Contohnya, seperti yang kita sedia ketahui, GLC ini banyak terdiri daripada syarikat-syarikat yang gergasi dan kebanyakannya memiliki kaunter-kaunter saham yang besar di Bursa Malaysia.

Secara tak langsung, kewujudan GLC ini banyak memberi nafas dan menaikkan martabat dan prestasi Bursa Malaysia. Pelabur-pelabur asing juga lazimnya masuk ke Bursa Malaysia dan membeli saham syarikat gergasi berstatus GLC ini seperti saham kumpulan Petronas, Telekom Malaysia dan Tenaga Nasional Berhad (TNB).

Di samping itu, GLC ini juga akan memberi balik pulangan berbentuk keuntungan dan dividen kepada kerajaan dan duit inilah yang digunakan oleh kerajaan untuk membangunkan negara.

Misalnya, PNB pada 14 April 2020 mengumumkan sumbangan lebih RM23 juta yang diberi dalam bentuk sumbangan dan bantuan bagi meringankan beban rakyat yang terkesan dengan wabak COVID-19.

Manakala Petronas pula pada tahun 2019 memberi dividen berjumlah RM54 billion kepada kerajaan Malaysia. Satu jumlah yang banyak bukan? Oleh sebab itu, kita sentiasa memerlukan pembabitan GLC dalam bidang perniagaan bukan untuk kepentingan Bumiputera semata-mata tetapi juga demi mengukuhkan ekonomi negara saban tahun.

Sejak Malaysia mencapai kemerdekaan pada tahun 1957 daripada British, empat komponen parti telah membentuk kerajaan iaitu Perikatan (1957 – 1973), Barisan Nasional (1973 – 2018), Pakatan Harapan (2018 – 2020) dan kini Perikatan Nasional (2020 – sekarang).

Tujuan penulis menyenaraikan ini adalah untuk memudahkan pembaca memahami bagaimana perjalanan GLC di sepanjang era kerajaan tersebut.

Era Perikatan dan Barisan Nasional (1957 – 1973) & (1973 – 2018)

Kebanyakan GLC banyak ditubuhkan pada era ini dan boleh dikatakan ini adalah era pengasasan dan pembangunan GLC. Kebanyakan GLC diwujudkan dan diletakkan di bawah bidang kuasa Kementerian Kewangan Malaysia.

Langkah ini diambil supaya pendekatan GLC dapat diselaraskan dengan aspirasi kerajaan pada waktu itu dan untuk merealisasikan hasrat ini juga, parti kerajaan melantik banyak ahli politik serta ahli parlimen daripada pihak mereka untuk mengetuai GLC tersebut.

Namun, pelantikan ini banyak mengundang padahnya apabila Menteri yang mengetuai Kementerian Kewangan juga merupakan Perdana Menteri.

Penumpuan kuasa politik dan korporat di tangan Menteri dan Perdana Menteri yang menjadi Menteri Kewangan itu didakwa menyumbang kepada penyalahgunaan serius terhadap institusi berasaskan perniagaan seperti 1MDB, Lembaga Tabung Haji, MARA dan Petronas.

Malahan, GLC yang dibentuk juga menjadi alat politik penting kepada elitis politik untuk mengekalkan dan mengukuhkan kuasa mereka dan GLC selalu digunakan untuk membantu kepentingan mereka melalui penyaluran konsesi (projek) ke kawasan bagi mendapatkan sokongan pilihan raya.

Era Pakatan Harapan (2018 – 2020)

Ketika kempen Pilihan Raya Umum ke-14 (PRU14) pada 2018, Pakatan Harapan di bawah kepimpinan Tun Dr Mahathir Mohamad, telah berjanji untuk mereformasikan GLC.

Selepas memenangi pilihan raya tersebut, Pakatan Harapan telah menggantikan lantikan politik dalam GLC tersebut dan melantik golongan pofesional sebagai pengerusi dan pengurus GLC sekali gus membuktikan mereka ini mengotakan janji untuk mereformasikan institusi pentadbiran dalam GLC.

Pelantikan ini dilihat selaras dengan tujuan utama penubuhan GLC di mana ia bertujuan untuk menjalankan perniagaan dan seharusnya diterajui golongan teknokrat dan profesional supaya dapat menjalankan fungsi GLC yang sebenar dan bukannya tempat memberi habuan politik.

Contohnya, Tuan Rosli bin Man dilantik sebagai Pengerusi TM dan Tan Sri Ahmad Badri dilantik Pengerusi TNB. Kedua-dua ini merupakan lantikan profesional.

Era Perikatan Nasional (2020 – sekarang)

Setelah Perikatan Nasional membentuk kuasa melalui ‘jalan belakang’ (seperti yang selalu disebut politikus), kebanyakan lantikan profesional yang diamalkan oleh Pakatan Harapan telah dikaji semula kedudukan mereka bahkan ada yang disingkirkan.

Contoh yang terjadi seperti Puan Noripah Kamso yang ditamatkan perkhidmatannya sebagai Pengerusi Bank Rakyat, Puan Hasnita Hashim sebagai Pengerusi MARA dan Tan Sri Mohd Bakke Salleh sebagai Pengerusi MPOB.

Tindakan ini telah menimbulkan pelbagai pandangan tidak kurang juga kecaman. Tan Sri Rafidah Aziz menerusi pandangannya berkata, beliau berasa ‘meluat’ dan mengecam tindakan kerajaan sekarang menyingkirkan ramai orang berwibawa daripada jawatan tertinggi GLC dan menyifatkan keputusan ini bakal membawa negara kembali ke zaman belakang.

Seterusnya, kerajaan dilihat sekali lagi mencetuskan kontroversi dalam kalangan masyarakat apabila kenyataan Menteri di Jabatan Perdana Menteri (Undang – undang) mengatakan semua ahli parlimen kerajaan akan dilantik mengetuai GLC.

Pengkritik mengatakan tindakan ini adalah untuk mengukuhkan kuasa Perdana Menteri dan kerajaan dan tindakan sebagai usaha menyelamatkan diri sekiranya undi tidak percaya terhadap kerajaan dilaksanakan di Parlimen kelak.

Selain mengembalikan amalan kerajaan BN sebelum ini, langkah ini juga dilihat sebagai imbuhan kepada ahli parlimen yang menyokong Perdana Menteri Tan Sri Muhyiddin Yassin di samping mengukuhkan pengaruh beliau dalam kerajaan.

GLC merupakan syarikat utama yang memainkan peranan penting dalam ekonomi, dan keperluan untuk mereformasikan institusi ini perlu menjadi keutamaan. Perubahan besar terhadap lantikan ini pada masa kini perlu dipersoalkan kerana ia akan menimbulkan gangguan terhadap pentadbiran GLC itu sendiri.

Kebobrokan dan salah laku dalam tadbir urus GLC yang berlaku sebelum ini sehingga wujud penyelewengan dan kerugian dibimbangi berulang jika wujud campur tangan politik seperti yang berlaku sekarang. Memetik ulasan ADUN Permatang Pasir, YB Faiz Fadzil, “negara tidak akan maju jika reformasi institusi tidak dilakukan dalam GLC dan pentadbiran.”

Walaupun GLC perlu dipandang dan diperlakukan secara proaktif untuk menampung dan memperkuatkan ekonomi negara, namun syarikat ini tidak seharusnya menjadi alat untuk mengekalkan dan memperkukuhkan kuasa seseorang atau sesuatu pihak. Kembalikan ia kepada tangan-tangan profesional yang dapat memandu GLC ini seiring dengan tujuan asal penubuhannya.

Muhammad Andzarwir bin Zakaria, aktivis Persatuan Belia Harmoni Malaysia (HARMONI).

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Alam sekitar dan murid 6 Amanah

“Baik anak murid. Hari ini kita akan buat karangan yang bertajuk Langkah Mengatasinya Pencemaran Alam Sekitar,” bicara Cikgu Siddiq di hadapan 30 anak murid SK Lambuk, sekolah pedalaman yang terletak agak terpencil di timur semenanjung tanah air.

“Hurm…,” keluh Farid sambil matanya merenung jauh ke luar tingkap bilik darjah 6 Amanah.

Farid merupakan seorang pelajar yang tinggal di dalam sebuah rumah kecil berhampiran tanah warta hutan simpan, hutan yang diwartakan sejak puluhan tahun kerana kepelbagaian flora dan fauna nya.

“Kenapa Farid? Apa yang kamu keluhkan itu? Macam ada masalah besar cikgu tengok, kalah Yang Berhormat, hahaha,” Cikgu Siddiq cuba berseloroh untuk menenteramkan anak didiknya itu yang kelihatan agak sugul apabila diminta membuat karangan tersebut.

Pertanyaan cikgu Bahasa Melayu kesayangannya itu dibalas dengan mengukir satu senyuman pahit di wajah. Lantas, dia mencapai sebatang pensil 2B pemberian Pak Cik Hamid, ayah Farid dan terus memulakan kerja penulisan sepertimana yang diarahkan.

Tiga bulan yang lepas, satu kejadian banjir besar dan tanah runtuh telah melanda di kawasan Kampung Lambuk dan sekitarnya. Banjir pada kali ini menurut penduduk setempat adalah yang paling teruk dalam sejarah. Banjir itu telah mengorbankan belasan nyawa dan memusnahkan hampir kesemua harta benda penduduk yang terlibat.

Malapetaka ini turut memusnahkan rumah kecil tempat Farid bersama empat lagi ahli keluarganya yang lain berteduh dan menyemai kasih sayang. Sekarang, mereka terpaksa menumpang di kejiranan mereka dan terpaksa meminta belas ihsan jirannya itu untuk meneruskan kehidupan sambil menunggu janji-janji manis Ahli Mesyuarat Kerajaan Negeri yang entah sampai sekarang tidak kunjung tiba.

Di samping itu, kejadian ini juga menjejaskan dan melumpuhkan sebahagian Kampung Lambuk. Tiang-tiang elektrik terputus, jambatan yang menghubungkan bandar dan kawasan setempat telah roboh akibat dihentam pokok balak spesis Neobalanocarpus heimii atau lebih dikenali sebagai pokok cengal, spesis balak yang amat popular di Semenanjung Malaysia, Singapura dan Thailand.

“Cikgu, kenapa orang dewasa tidak menulis karangan seperti kita hari ni?”

Suasana kelas yang tadi sunyi sepi dek kerana kekhusyukan murid menyiapkan tugasan tiba-tiba dipecahkan dengan soalan spontan daripada Farid. Semua mata tertumpu ke arah budak lelaki 12 tahun yang berbadan agak kurus dan berkemeja sekolah yang lusuh itu.

“Erkkk… Eh, mereka pun juga ada membuat karangan seperti kamu!” Balas Cikgu Siddiq dengan mata terkebil-kebil kebingungan akibat terkejut dengan soalan yang ‘mencabar’ tersebut.

“Kalau macam tu, kenapa orang dewasa ada yang membuang sampah di merata-rata? Kenapa orang dewasa menebang hutan macam hutan di belakang rumah saya tu sampai.. ss.. sa… saya… dah tak ada rumah sekarang……?” Farid cuba menahan kesedihan apabila mengajukan soalan tersebut kepada gurunya.

“Anak murid yang cikgu sayang semua. Dengar sini cikgu nak bagitahu. Nanti bila kamu dah dewasa, kamu dah berjaya, jadi orang kaya lagi ternama ataupun kamu jadi orang berkepentingan seperti ketua syarikat dan wakil rakyat, kamu kena ingat balik karangan kamu hari ini, apa yang kamu tulis semua tu.

“Barulah kamu tidak menjadi orang dewasa seperti mereka yang telah memusnahkan kampung kita,” ujar cikgu Siddiq sambil berdiri menuju ke tengah-tengah kelas.

“Bila kamu dewasa nanti, kamu mesti berpegang pada nilai dan integriti atau bahasa mudahnya kamu kena amanah pada alam ini. Haa.. macam nama kelas kita ni, 6 Amanah. Seperti kita lihat pada hari ini, sudah banyak kempen alam sekitar yang dibuat, tapi kenapa masih ada pencemaran dan kerosakan alam, betul kan?”

Anak murid 6 Amanah mengangguk serentak.

“Sebab itu, alam ini perlukan kita yang amanah menjaganya. Kalau nanti Amin dah jadi menteri, janganlah bagi projek pembalakan sesuka hati ya. Jangan nak cepat kaya tau.”

“Baik cikgu. Amin akan jadi menteri yang sayangkan pokok!” Balas Amin, ketua kelas 6 Amanah dengan penuh bersemangat.

“Ayra pula. Nanti kalau kamu dah kaya jangan pula kamu jadi tamak sampaikan kamu gadaikan warisan nenek moyang kita ni. Hutan itu semua adalah tinggalan dan anugerah yang tiada galang ganti. Ingat ya,” mutiara nasihat diutuskan Cikgu Siddiq buat Ayra merangkap bendahari yang paling garang di SK Lambuk.

“Saya akan marah mereka yang cuba bagi rasuah kat saya, cikgu!” Balas Ayra dengan wajahnya yang garang itu.

“Bagus Ayra. Murid-murid, siapa pun kamu bila dewasa nanti, tetapkanlah diri kamu atas kebenaran ya. Teguhkan jiwa kamu dan hiduplah dengan prinsip agar kamu tidak mudah goyah. Jaga alam dan hutan kita ini baik-baik.”

“Nanti kita tak nak cucu cicit kita lukis gajah tapi bentuk kucing sebab tak pernah tengok gajah pun dalam hidupnya. Betulkan Farid?” Sengaja Cikgu Siddiq mengakhiri nasihatnya itu dengan menegur Farid yang kelihatan masih lagi termenung, tetapi tenungannya kali ini lain, penuh bersemangat.

“Ah…? Ya cikgu,” balas Farid sambil tersenyum ikhlas.

“Baiklah anak murid. Loceng pun dah berbunyi. Masa cikgu dah tamat. Amin, nanti kumpulkan buku dan esok hantarkan di atas meja cikgu di bilik guru ya. Ok semua, Assalamualaikum,” Cikgu Siddiq mengakhiri jadual tugasan mengajarnya pada hari itu.

“Telah timbul berbagai kerosakan dan bala bencana di darat dan di laut dengan sebab apa yang telah dilakukan oleh tangan manusia; (timbulnya yang demikian) kerana Allah hendak merasakan mereka sebahagian dari balasan perbuatan-perbuatan buruk yang mereka telah lakukan, supaya mereka kembali (insaf dan bertaubat).” (Surah ar-Rum: 41)

Penafian: Watak, latar tempat dan jalan cerita ini adalah rekaan semata-mata dan tiada kena mengena dengan unsur luar.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ibu bapa paling sesuai didik anak-anak

Ia juga turut ditegaskan Yang Dipertua IKRAM Kawasan Batu, Haji Omar Ismail semasa merasmikan program yang berlangsung pada Sabtu, 4 November lalu di Masjid Saidina Hamzah, Kampung Batu Muda.

Tambahnya, anak-anak mempunyai banyak sumber pembelajaran seksual iaitu daripada kawan-kawan, Internet, buku, guru dan lain-lain. Ajaran daripada ibu bapa menjadi sumber paling berkesan untuk memberi kefahaman yang menyeluruh dan positif tentang seksualiti mereka.

“Seksualiti bukan semata-mata perhubungan fizikal sahaja malah komponen seksualiti merangkumi psikologi, sosial, politik, sejarah, spiritual, ekonomi, etika, budaya, agama dan perundangan,” kata Konsultan Obstetrik dan Ginekologi Pusat Perubatan UKM, Prof. Dr. Harlina Halizah Siraj.

Jelasnya, pada abad ke-21 ini, ibu bapa perlu memberikan makna yang baru kepada anak-anak tentang KSr dan tidak boleh lagi mengambil sikap terlalu konservatif yang menutup ruang perbincangan ibu bapa dan anak tentang topik ini.

Dalam masa yang sama, ibu bapa juga tidak boleh mengamalkan sikap terlalu liberal yang memberi kebebasan tanpa landasan yang boleh membawa penyesalan di kemudian hari.

Sikap yang seimbang perlu dimainkan di mana ibu bapa perlu mempersiapkan diri dengan ilmu keibubapaan dan KSR untuk mendidik anak menjadi bijak membuat keputusan yang tidak membawa mudarat kepada diri mereka.

“Anak perempuan yang terdedah dengan ancaman perlu diajar dengan sentuhan yang sesuai dan “Do and Don’t” untuk melindungi diri, anak lelaki pula perlu dididik dengan perlindungan diri berserta kawalan diri supaya tidak menjadi mangsa dan pemangsa,” demikian ulasan Certified Parenting Coach, SMART Parenting, Encik Zaid Mohamad.

Slot forum pula menerima banyak persoalan yang diajukan oleh peserta yang hadir antaranya mengenai kesesuaian golongan bapa mengiringi anak perempuan mereka ke tandas, tindakan ibu bapa yang menghalang anak-anak keluar berkawan kerana bimbangkan keselamatan mereka dan cara menerangkan KSR kepada anak-anak yang masih kecil.

Turut ditanya adalah cara mendidik beberapa orang anak remaja yang mempunyai karenah yang merisaukan ibu bapa dan kesesuaian menggunakan amaran tegas kepada anak-anak supaya menjauhi perkara yang tidak bermoral.

Slot forum KSR dimoderator oleh Pengurus PAKSI yang juga aktivis MAP dan Ketua Wanita IKRAM Kawasan Batu, Puan Hajah Faridah Maludin. Turut hadir Puan Siti Zaiton Abdul Aziz, Ahli Jawatankuasa Wanita IKRAM Wilayah Persekutuan Kuala Lumpur.

Program setengah hari ini dianjurkan oleh Wanita IKRAM Batu dengan kerjasama SRI Al-Amin Gombak, Parent-Teacher Association of Al-Amin Kota Mas School, Pusat Sokongan Wanita dan Keluarga (PAKSI IKRAM), Malaysians Against Pornography (MAP) dan Masjid Saidina Hamzah.

Dihadiri seramai 102 orang peserta, kursus keibubapaan sebegini diharapkan boleh memberi pengetahuan dan cara ibu bapa memberi peranan dalam KSR untuk anak remaja memasuki alam remaja.


23 peratus pelarian wanita di Malaysia

“Disebabkan Malaysia tiada kem pelarian, pelarian ini tinggal di persekitaran kita,” ujarnya ketika berkongsi fakta dalam forum sempena Hari Wanita Sedunia di sini.

Forum “Women Refugees in our Neighbourhood” yang berlangsung di Kuala Lumpur & Selangor Chinese Assembly (KLSCAH) pada 11 Mac lalu menyentuh tema Hari Wanita Sedunia iaitu ‘Lindungi Pekerja Migran Wanita’ dan ‘Jamin Hak-Hak Pekerja Migran Wanita’.

Dalam pada itu, panelis kedua, Cik Nurainie Haziqah Shafi’i berkongsi tentang golongan pelarian yang beliau santuni dan membantu menyampaikan nasihat perundangan.

Peguam dan aktivis kemanusiaan ini adalah antara pengasas Sekolah Pelangi Kasih, sebuah sekolah tidak rasmi di Selayang untuk kanak-kanak Rohingya di Malaysia. Beliau turut menyediakan sarapan pagi untuk gelandangan di Kuala Lumpur dua kali setiap bulan.

Puan Atiqah Mohammad Khuzaini yang mewakili Rose2Rose pula berkongsi tentang aktiviti pemerkasaan wanita-wanita pelarian melalui kursus menjahit, menanam pokok, dan biasiswa Anak Bestari yang telah dadakan Rose2Rose.

Dalam perkembangan berkaitan, turut dipaparkan lukisan anak-anak Syria yang dibawa oleh Majd Chourbaji, yang merupakan bekas tahanan penjara rejim Bashar al-Assad. Beliau mengetuai 150 wanita lain dalam mogok lapar meminta mereka dibicarakan dengan adil dan hasilnya, lebih 80 wanita termasuk beliau dibebaskan.

Peserta yang hadir turut bergambar bersama plakad ‘No to Violence’, ‘Humanity and Justice For All’, ‘Justice for Women Migrant Workers’ sebagai tanda pembelaan terhadap pekerja migran wanita di Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Intensify evidence-based, behaviourally-informed interventions to combat Covid-19

But this time, the country is facing bigger hurdles with pandemic fatigue, increasing sporadic cases and new, potentially more malicious variants of coronavirus.

With changing circumstances and nature of the pandemic, a new strategy is required. For a more effective management of the pandemic, five recommendations are outlined here:

Evidence-based policymaking depends on reliable data. In addition to healthcare data and demographic data, behavioural data of the population should be collected.

Behavioural data is especially important considering the challenges faced by the authorities in ensuring compliance to the SOP. With behavioural data, appropriate behavioural interventions can be introduced, as outlined in recommendation #2 below.

Consolidated data should be regularly analysed by a multidisciplinary team of healthcare professionals, economists and behavioural insights practitioners, among others.

Compliance to the SOP and other forms of government interventions depends very much on the behaviours of the population.

While enforcement seems a logical approach to ensure compliance, enforcement is resource intensive, costly and oftentimes, ineffective. This is evident from the frequent incidents of SOP incompliances, as reported in the media.

It is essential that any intervention introduced consider the wide-ranging behaviours of the entire population. Behavioural data of different groups can be collected through survey, interview and various other methods, most of which can be conducted on-line.

Based on behavioural gaps and barriers, customised and targeted interventions can be developed for different groups of population depending on age group, economic sector, local conditions etc.

3) Identify gaps in the SOP and make the SOP easier for compliance

Gaps in the SOP should be identified, particularly for SOP that applies to hot spot or high-risk areas.

For example, aisles in many groceries, sundries and mom-and-pop shops are typically less than 1 meter wide, making it impossible for customers to practice physical distancing when another customer walks along the same aisle.

Even when shop owners limit the number of customers entering their shops, there are bound to be challenges in practicing physical distancing.

As it is impractical for shop owners to monitor every movement of customers, the authorities should develop practical guideline to ensure compliance in physical distancing, with inputs from relevant stakeholders.

The SOP and public awareness messages should be made more salient and delivered in a simple language with visual aids, such as poster, infographic or video.

Use of different languages, even local dialects should be considered according to the needs of each target group. This recommendation goes hand in hand with recommendation #2 to cater for the prevailing behavioural gaps and barriers.

A lot of information, of different types and in various forms, is being fed to the public on daily basis through the official channel. This situation leads to information overload, and worst, confusion among the public. There is a need to manage information and improve communication to the public.

The official MKN Telegram channel should be used to share essential national-level information only whereas other fine details can be published in a separate portal, with appropriate links provided in the channel for those who need to access additional information.

Additionally, state-level official social media channels should be created to disseminate customised and relevant messages specific to the state  population only.

5) Partnership based on whole-of-society approach

Considering that the pandemic concerns the whole population and involves multiple stakeholders at federal, state, local and community levels, the government should initiate and expand partnership based on a whole-of-society approach.

Engagement across multi-sectoral stakeholders must be done to achieve effectiveness and efficiency in any intervention and SOP implementation across all levels of society. Active participation of key stakeholders should be facilitated in the decision-making process.

Proactive mitigation measures should be implemented in partnership with the private sector and the NGOs too, based on the available resources and expertise.

Combined with the game-changing National Immunisation Programme, hopefully Malaysia will get out of the pandemic sooner.

Mohammad Abdul Hamid
Public Policy Consultant & NGO activist – Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bebaskan Segera Ghannoushi, Kembalikan Demokrasi di Tunisia

Kenyataan Media Bersama WADAH, IKRAM dan ACCIN

1. Kami mengikuti perkembangan mendukacitakan yang berlaku di Tunisia yang bermula pada malam 27 Ramadan 1444 dengan penuh rasa bimbang.

Ramadan yang mulia yang berada di kelompok 10 akhirnya telah dicemari dengan kezaliman penahanan Rached Ghannoushi, 82 tahun, pemimpin Ennahda dan mantan Speaker Dewan Perwakilan Rakyat Tunisia atas tohmahan palsu menggugat kestabilan negara yang dilemparkan ke atasnya.

Segala hak asasinya sebagai rakyat telah dinafikan dan pasukan peguamnya telah dihalang untuk membantu dan mewakilinya.

2. Kami secara tegas mengutuk sekeras-kerasnya penahanan yang bercanggah dengan lunas undang- undang dan hak asasi manusia sejagat. Beliau perlu segera dibebaskan atau dilakukan pendakwaan jika beliau benar-benar bersalah.

3. Kami menggesa semua pihak yang terlibat untuk menyelesaikan sebarang pertikaian dengan cara yang baik dan aman, menghormati kedaulatan undang-undang dan memastikan hak dan kebebasan semua warga Tunisia terjamin. Pejuang hak asasi seluruh dunia harus bersatu menentang kezaliman ini.

4. Kami menyatakan solidariti kami ke atas Ghannoushi dan menuntut pihak berkuasa di Tunisia bertindak atas lunas undang-undang dan memberikan keadilan kepada sesiapa sahaja tanpa mengira latar belakang politik, bangsa atau agama.

Pertubuhan IKRAM Malaysia ( IKRAM)
Wadah Pencerdasan Umat (WADAH)
Allied Coordinating Committee of Islamic NGOs (ACCIN)


Gantung siaran drama ‘Perempuan Itu’ – Wanita IKRAM & MAP

SERI KEMBANGAN – Wanita Pertubuhan IKRAM Malaysia (Wanita IKRAM) dan Malaysians Against Pornography (MAP) menggesa agar drama ‘Perempuan Itu’ digantung penyiarannya kerana dengan jelas cuba meraih publisiti murahan dan mengandungi unsur-unsur gangguan seksual secara terang-terangan.

“Walaupun klip video tersebut telah diturunkan daripada media sosial dan pelakon serta syarikat tersebut telah memohon maaf, namun begitu perancangan adegan sedemikian tidak seharusnya dihasilkan sejak dari mula,” kata Ketua Wanita IKRAM, Ustazah Sallawahiu Mohd Salleh dan Pengerusi MAP, Dr Shamsuriani Md Jamal.

Mereka berkata demikian dalam satu kenyataan media bersama bertajuk ‘Drama Berunsur Lucah Bukan Budaya Kita’ pada Selasa.

“Adegan berunsur seksual dan lucah, sama ada secara langsung atau berkias, tidak sepatutnya dinormalisasikan dalam industri filem dan hiburan.”

Menurut mereka, adegan pornografi seperti ini merosakkan pemikiran anak muda dan paling ditakuti sekiranya ia menjadi ikutan gaya hidup seterusnya budaya dalam kalangan remaja. Ia juga menjatuhkan maruah wanita dan menjadikan wanita sebagai objek seksual.

“Kejayaan sesebuah filem atau drama tidak bergantung kepada adegan murahan seperti aksi lucah tetapi mesej yang hendak disampaikan untuk membangunkan masyarakat,” tegas Ustazah Sallawahiu dan Dr Shamsuriani.

Kata mereka lagi, adegan ini jelas mengambil mudah syariat agama dan menimbulkan salah faham terhadap agama Islam disebabkan majoriti pelakon serta syarikat produksinya terdiri daripada orang Islam.

Wanita IKRAM dan MAP turut menggesa agar pelakon, pengarah, penyunting dan sesiapa sahaja yang terlibat dalam industri perfileman dan hiburan lebih prihatin dalam menjaga batas agama dan nilai masyarakat.

“Pengisian drama dan filem di Malaysia harus mengetengahkan nilai bermoral tinggi berlandaskan syariat agama dan budaya masyarakat Malaysia.”

“Sebarang pelanggaran etika yang menyalahi budaya dan moral masyarakat Malaysia daripada mana-mana pihak harus diambil tindakan tegas.”

Wanita IKRAM dan MAP juga menggesa Kementerian Komunikasi dan Multimedia dan Lembaga Penapis Filem Malaysia berkaitan meneliti garis panduan agar lebih jelas berhubung perkara ini terutamanya perihal mengukuhkan penguatkuasaan bagi mengelak insiden-insiden seperti ini sama ada di media perdana atau media sosial, berulang kembali.

Kenyataan media bersama ini turut disokong oleh Pertubuhan Teratak Rahmah Wanita Islam (Teratai), Pertubuhan Penulis Isu-isu Wanita Nasional (PENAWAN), Persatuan Suri Rumah Rahmah (SRR), Pertubuhan Kesejahteraan Psikospiritual Malaysia (PKPM) dan Pertubuhan Mawaddah Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rasa Kecewa: “Ana Ingin Keluar Daripada Jamaah Ini”

“Dulu ana merasa semangat dalam dakwah, tapi belakangan ini rasanya semakin hambar, ukhuwah semakin kering. Bahkan ana melihat ikhwah dan akhawat semakin ramai yang pelik-pelik perangainya,” begitu keluh kesah seorang akh terhadap murabbinya pada suatu malam.

Sang murabbi hanya terdiam, cuba terus memahami semua kecamuk dalam diri mutarabbinya. “Lalu, apa yang ingin akhi lakukan setelah merasakan semua itu?” sahut sang murabbi setelah termenung.

“Ana ingin berhenti saja, keluar daripada jamaah tarbiah ini. Ana kecewa dengan perilaku beberapa ikhwah dan akhawat yang semakin tidak islamik.

“Ana juga semakin bosan dengan organisasi dakwah yang ana anggotai ini, kaku dan sering mematikan potensi anggota-anggotanya. Kalau macam ni terus, ana rasa kecewa, rasa keseorangan, stres…” jawab akh tersebut.

Sang murabbi termenung kembali, tidak nampak raut terkejut daripada wajahnya. Sorotan matanya tetap kelihatan tenang, seakan jawapan itu memang telah diketahuinya sejak awal.

“Akhi, jika anta naik sebuah kapal mengharungi lautan luas. Setelah berada di tengah laut, anta dapati kapal itu rupa-rupanya sebuah kapal lama yang banyak masalah.

“Kain layarnya banyak berlubang, kayunya banyak yang lapuk bahkan kabinnya teramat kotor. Lalu, apa yang akan anta lakukan untuk tetap sampai kepada ‘tujuan’?” tanya sang murabbi dengan kiasan membawa maksud yang mendalam.

Akh tersebut diam berfikir, terasa seperti diumpan sebalik kiasan tajam murabbinya.

“Apakah anta memilih untuk terjun ke laut dan berenang saja untuk sampai ‘tujuan’?” sang murabbi cuba mengumpan lagi.

“Setelah terjun ke laut, seketika anta akan merasa tenang, seolah-olah bebas daripada bau hapak kapal buruk tersebut, menikmati kesegaran udara dan air laut, bahkan bebas bermain dengan ikan lumba-lumba.

“Namun semua itu hanya sementara sahaja. Mampukah anta untuk berenang hingga ke ‘tujuan’? Bagaimana jika ikan jerung datang? Apa yang anta nak makan dan minum di tengah-tengah lautan luas itu? Belum lagi mengambil kira kedinginan malam serta ombak dan gelombang ganas.”

Sederet pertanyaan dilontarkan pada akh tersebut lalu membuatkannya berasa kelu.

“Akhi, apakah anta masih merasakan bahawa jalan dakwah adalah jalan yang paling utama menuju reda Allah?” Pertanyaan ini menerjah jiwa sang mutarabbi serentak dia mengangguk.

“Bagaimana pula jika kereta yang anta naiki dalam menempuh jalan itu tiba-tiba ada masalah lalu rosak di tengah perjalanan?

“Adakah anta turun berjalan kaki meninggalkan kereta itu di tepi jalan, atau anta akan berusaha melihat apa masalahnya serta cuba memperbaikinya?” tanya sang murabbi lagi.

Sang mutarabbi terus terdiam dalam tangis sendu perlahannya. Tiba-tiba dia mengangkat tangannya.

“Cukup, cukup. Ana sedar, maafkan ana, ana akan tetap istiqamah. Ana berdakwah bukan untuk mendapat pingat kehormatan atau agar setiap pendapat ana diterima…”

“Biarlah yang lain dengan urusan peribadi masing-masing. Ana akan tetap berjalan dalam dakwah ini insya-Allah. Hanya Allah sahaja yang akan membahagiakan ana kelak dengan janji-janji-Nya.

“Biarlah segala kepedihan yang ana rasakan jadi pelebur dosa-dosa ana,” tekad akh itu di hadapan murabbinya. Sang murabbi tersenyum.

“Akhi, jamaah ini adalah jamaah manusia. Mereka adalah kumpulan insan yang punya banyak kelemahan. Namun di samping kelemahan-kelemahan itu, masih amat banyak kebaikan yang mereka miliki.

“Mereka adalah peribadi-peribadi yang menyambut seruan Allah untuk berdakwah. Mereka sedang berusaha menjadi manusia terbaik pilihan Allah melalui jamaah ini.”

“Jika terdapat sedikit sebanyak kelemahan dan kesalahan mereka, janganlah hal itu mendominasi keputusan dan perasaan kita.

“Sebagaimana Allah menghapus dosa manusia dengan amal baik mereka, hapuslah kesalahan mereka di mata kita dengan kebaikan-kebaikan mereka terhadap dakwah selama ini.

“Boleh jadi di mata Allah, belum tentu amal kita lebih baik daripada amal mereka. Futur, mundur, kecewa atau bahkan berpaling menjadi lawan bukanlah jalan yang masuk akal,” sambungnya panjang lebar.

Sang mutarabbi termenung merenungi setiap kalimat murabbinya. Namun, masih terdapat satu perkara lagi yang masih bergelut di hatinya.

“Tapi bagaimana ana mampu memperbaiki organisasi dakwah ini dengan diri ana sendiri pun masih lemah?”

“Siapa kata diri kita lemah dan tiada keupayaan? Apakah Allah mewahyukan begitu? Akhi, setiap manusia punyai keupayaan yang berbeza mengikut kapasiti masing-masing!” sahut sang murabbi.

“Beramallah dengan ikhlas, berilah nasihat dalam kebenaran, kesabaran dan kasih sayang. Singkirkan segala ‘ghil’ (dengki, dendam, benci, iri hati) kita terhadap satu sama lain.”

Malam itu, akhirnya akh tersebut menyedari kekhilafannya. Dia bertekad untuk tetap tsabat (teguh) dalam mengharungi dakwah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perintah Kawalan Pergerakan: Apa yang rakyat perlu bersedia?

Walaupun ia dilihat belum berupaya sepenuhnya mengekang penularan wabak COVID-19 yang semakin meningkat dari hari ke hari, PKP yang akan berakhir pada 31 Mac 2020 telah dilanjutkan tempohnya sehingga 14 April 2020.

Malangnya, masih ramai rakyat Malaysia yang masih berdegil dan ingkar arahan yang dikeluarkan oleh pihak berkuasa. Dalam masa yang sama, para petugas barisan hadapan yang selama ini bertungkus lumus mengawal dan merawat, semakin hilang ketahanan dan kekuatan fizikal dan mental dek kerana kepenatan yang melampau.

Walaupun pelbagai inisiatif dan bantuan telah ditawarkan oleh kerajaan mahupun badan bukan kerajaan dan masyarakat umum, namun ia masih belum mampu menyelesaikan banyak masalah yang dihadapi oleh pelbagai golongan dan lapisan masyarakat.

Banyak pandangan, telahan serta amaran yang mula tular di media sosial, yang menjangkakan keadaaan dan situasi rakyat dan negara selepas tempoh PKP berakhir. Rakyat berasa semakin bimbang dan gusar dengan keadaan ekonomi negara, kebarangkalian akan kehilangan kerja, gaji yang makin berkurang serta keadaan simpanan yang tidak mencukupi.

Rakyat mula tertanya-tanya, apa yang mampu kerajaan tawarkan demi menjamin kesejahteraan hidup rakyat dalam situasi yang semakin genting sekarang?

Ramai yang sedar, perjalanan dunia dan rakyat Malaysia khususnya dalam melawan wabak COVID-19 ini masih panjang dan jauh. Perjuangan ini pastinya menuntut kerjasama semua pihak untuk sama-sama berganding bahu dan saling menyumbang walau dalam bentuk apa sekalipun mengikut kepakaran dan bidang masing-masing.

Oleh yang demikian, bagi mengharungi perjalanan PKP yang masih berbaki lagi 20 hari, marilah kita sama-sama membuat persediaan supaya kesejahteraan diri, keluarga, masyarakat dan negara tetap kekal seperti sediakala.

1. Pastikan simpanan barang keperluan, makanan dan ubatan untuk diri dan keluarga mencukupi

Elakkan pembelian cemas (panic buying). Pastikan anda dan keluarga membeli mengikut keperluan sahaja. Lakukan pembelian secara berkala dan berjadual. Usah terlalu cemas akan kehabisan stok makanan dan barang keperluan di pasaran.

Jangan terlalu mementingkan diri sendiri sehingga lupa kesusahan orang lain. Pastikan juga bekalan ubatan untuk keluarga anda disediakan di rumah bagi megelakkan sebarang kejadian kecemasan sepanjang tempoh PKP.

2. Teruskan #dudukrumah dan #kekaltenang bersama keluarga

Bantu pihak berwajib dengan mematuhi arahan yang dikeluarkan. Teruskan kekal duduk di rumah dengan tenang. Keluar apabila perlu sahaja. Elakkan diri dan keluarga anda daripada bertemu orang ramai buat sementara waktu.

Luangkan masa PKP ini dengan keluarga anda sebaiknya. Syukuri dan hargai masa yang diberikan bersama keluarga sebagai nikmat terbesar dalam hidup anda.

3. Ikuti perkembangan terkini mengenai wabak dan perintah melalui saluran yang dipercayai

Sentiasa ambil tahu dan ikuti perkembangan situasi terkini melalui saluran yang telah disahkan. Elakkan mempercayai berita yang tidak pasti kesahihannya dan jangan terlibat dalam penyebaran info palsu. Jadilah rakyat yang sentiasa peka dan bijak.

Semak segala maklumat yang diterima sebelum menyebarkannya kepada orang lain. Biarkan rantaian info palsu terhenti di tangan anda.

4. Kenal pasti saluran bantuan yang disediakan oleh kerajaan atau masyarakat

Bagi yang memerlukan dan berada dalam kesempitan, kenal pasti bantuan yang disediakan oleh kerajaan, NGO dan orang ramai. Suarakan keperluan anda dan gunakan peluang yang ada sebaiknya.

Usah simpan kesusahan anda dan keluarga tanpa dibantu. Kita yakin, Malaysia dilimpahi dengan ramai dermawan dan penyumbang yang sentiasa bersedia membantu anda. Bersuaralah dan manfaatkan sumbangan sebaiknya.

5. Ambil tahu keadaan keluarga, saudara dan jiran yang dalam kesempitan, hulurkan bantuan semampunya

Sentiasa peka dengan keadaan sekeliling anda. Ambil tahu keadaan ahli keluarga, saudara atau jiran yang memerlukan bantuan. Bantu dengan meringankan beban mereka semampunya. Salurkan mereka yang memerlukan ini kepada pihak berwajib.

Jadilah rakyat yang baik dengan mengambil tahu dan cakna keadaan orang di sekeliling kita tanpa mengira agama, kaum dan bangsa. Ini masanya untuk kita saling membantu dan membuktikan bahawa kita bersatu hati.

6. Berjimat cermat, uruskan kewangan dengan bijak

Urus perbelanjaan keluarga dengan sebaiknya. Berbincang dengan pasangan dan keluarga akan perancangan seterusnya. dengan mengambil kira segala aspek dan kebarangkalian. Jangan terlalu boros berbelanja.

Hentikan pembelian barangan yang tidak penting dan bukan keperluan. Sebaiknya, pastikan anda mempunyai perancangan kewangan untuk jangka masa yang panjang. Bersusah-susah dahulu, bersenang -senang kemudian.

7. Bersedia dengan tempoh lanjutan Perintah Kawalan Pergerakan (PKP)

Anda dan keluarga perlu bersedia fizikal dan mental dengan tempoh lanjutan PKP sehingga 14 April 2020 yang baru sahaja diumumkan PM. Pastikan anda dan keluarga membuat persiapan jangka panjang untuk menghadapi PKP.

Uruskan persediaan anda dan keluarga dengan terancang dan bijak. Ikut perintah yang dikeluarkan dan sentiasa menjaga kebersihan dan keselamatan diri, keluarga dan rumah anda.

Semoga kita semua dijauhkan dan terpelihara daripada wabak COVID-19 ini. Ingatlah! Virus ini tidak mengenal sempadan, negara, kaum, agama, status, kaya atau miskin. Kita mungkin mangsa seterusnya jika kita tidak saling menjaga dan melindungi antara satu sama lain.

Sama-samalah kita membantu agar wabak ini akan segera terhapus sepenuhnya. Segala usaha yang dilakukan akan menjadi sia-sia tanpa kerjasama kita semua. Untuk menjayakannya, ia memerlukan usaha yang berterusan, keyakinan yang teguh dan doa yang tulus kepada yang Maha Esa.

Penulis: Nik Khatijah Nik Mud, Jabatan Advokasi dan Kajian Dasar, Ibu Pejabat IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…